title: Pat Garrett

text: Sisällissodan jälkeen John Garrett menetti orjansa. Federalistit takavarikoivat osan puuvillasta. Tila velkaantui, ja John Garrettin alkoholinkäyttö lisääntyi. Äiti Elizabeth kuoli 37-vuotiaana maaliskuussa 1867 ja isä John noin 46-vuotiaana helmikuussa 1868. Vanhempien kuoleman jälkeen velkaantunut tila myytiin. Pat ja hänen sisaruksensa muuttivat Margaret-sisaren ja tämän miehen luokse asumaan.


title: Pat Garrett

text: 19-vuotiaana hän muutti Texasiin, ensin Dallasiin ja sieltä Lancasteriin, jossa hän työskenteli maanviljelijänä. Myöhemmin hänestä tuli biisoninmetsästäjä.


title: Pat Garrett

text: Marraskuussa 1876 Fort Griffinin lähistöllä hän riitaantui metsästäjakaverinsa Joe Briscoen kanssa. Välienselvittely päättyi Briscoen kuolemaan Garrettiin ammuttua häntä kiväärillä.


title: Pat Garrett

text: Garrett tuhlasi ansioitaan uhkapeleihin muun muassa Dodge Cityssä ja St. Louisissa. Hän kertoi vuosia myöhemmin tavanneensa Bat Mastersonin Dodgessa.


title: Pat Garrett

text:
Helmikuussa 1877 comanche-päällikkö Nigger Horse (Black Horse; Tu-ukumah) ja hänen soturinsa tuhosivat Garrettin ja hänen metsästyskaverinsa Willis Skelton Glennin leirissä olleet 800 biisoninnahkaa ja varastivat hevoset. Kukaan metsästäjistä ei ollut paikalla hyökkäyksen aikana. Kun Glenn näki, mitä oli tapahtunut, hän vannoi kostoa.
Toukokuussa 1877 comanchet hyökkäsivät toisen kerran Garrettin ja Glennin leiriin. Glenn pääsi pakenemaan. Yksi hyökkääjistä oli Herman Lehmann, ”valkoinen intiaani”, jonka apachet olivat siepanneet lapsena Texasissa ja myyneet comancheille. Comanchet silpoivat ja polttivat leirissä olleet biisoninnahkat. Garrett oli ollut hyökkäyksen aikana metsästämässä. Garrett suhtautui realistisesti intiaanien hyökkäykseen ja halusi unohtaa sen.


title: Pat Garrett

text: Vuonna 1892 Skelton Glenn vaati lähes 15 000 dollarin korvauksia valtiolta. Glennin mukaan comanchet olivat rikkoneet rauhansopimuksen hyökkäämällä leiriin. Glenn pyysi Garrettia todistamaan asiassa. Vuonna 1899 Garrett teki käytännössä lopun Glennin vaatimuksesta todistamalla, että leiriin oli hyökätty, mutta tuhotun tavaran arvo oli ollut alle 1000 dollaria. Asian käsittely pitkittyi. Useita vuosia myöhemmin Glenn halusi osoittaa oikeudelle Garrettin olleen patologinen valehtelija. Lopulta Glennille määrättiin 4150 dollarin vahingonkorvaus.


title: Pat Garrett

text: Helmikuussa 1878, 27-vuotiaana, hän muutti Fort Sumneriin Lincolnin piirikuntaan. Vuosi 1878 oli Lincolnin piirikunnan sodan ratkaisevin vuosi. Lincolnissa hän sai kutsumanimen ”Juan el Largo”, koska oli lähes kaksi metriä pitkä. Garrett työskenteli ensin Pete Maxwellin tilalla. Maxwellin sisar Paulita Maxwell muisteli myöhemmin: ”Hän oli huoleton, miellyttävä mies, hyvä tarinankertoja ja täynnä kuivaa huumoria. Hän piti seurassa juomisesta ja oli hyvä pelaamaan pokeria ja kolmen kortin "montea".”


title: Pat Garrett

text: Garrett riitaantui Maxwellin kanssa ja lähti Maxwellin tilalta jotakuinkin kesällä 1878. Hän piti saluunaa ja noin kuukauden ajan lihakauppaa. Baarissa työskennellessään hän tapasi lainsuojattomia miehiä ja epäilemättä myös William H. Bonneyn. Ei ole näyttöä kuitenkaan siitä, että Garrett olisi ollut Billy the Kidin läheinen ystävä. Garrett kertoi ystävälleen James E. Slighille, että kun hän tunsi Kidin, he eivät olleet ystäviä eivätkä vihollisia: "Hän pitää huolta omista asioistaan ja minä omistani. Hän vierailee vaimoni suvun luona joskus, mutta ei koskaan tule käymään minun luonani. En halua olla hänen kanssaan missään tekemisissä, ja hän tietää sen. Hän tietää, että hänen ei tarvitse pelätä minua, kunhan vain ei häiritse minua eikä asioitani."


title: Pat Garrett

text: Vuonna 1880 Garrett päätti asettua ehdokkaaksi Lincolnin seriffin virkaan. Hänellä oli ajatuksena saada kuriin seudun karjavarkaat ja hän sai tukea pyrkimyksilleen suurilta karjatilallisilta, kuten John Chisumilta. Hän lähti Roswelliin, jossa hän liehitteli äänestäjiä. Garrettin vastaehdokkaana oli George Kimbrell, joka toimi seriffinä George Peppinin jälkeen. Peppin puolestaan oli ollut seriffi William J. Bradyn seuraaja. Brady oli surmattu väijytyksessä Lincolnissa aprillipäivänä 1878.


title: Pat Garrett

text: Roswellissa Garrett teki ahkeraa vaalityötä erityisesti alueen espanjalaisperäisen väestön keskuudessa. Näin teki myös Kimbrell. Marraskuun 2. päivänä 1880 Garrett valittiin Lincolnin seriffiksi. Kimbrell nimitti hänet heti apulaisseriffiksi, vaikka seriffin virkaan hän astui virallisesti vasta tammikuussa 1881.


title: Pat Garrett

text: Billy the Kid tuomittiin hirtettäväksi oikeudenkäynnissä huhtikuussa 1881 La Mesillassa. Hänet luovutettiin Pat Garrettille Fort Stantonissa 21. huhtikuuta. Koska Lincolnissa ei ollut kunnon vankilaa, Billy the Kid sijoitettiin entiseen Dolanin kaupparakennukseen, joka toimi oikeustalona. Garrettilla oli toimisto talon toisessa kerroksessa.Garrett kirjoitti kirjassaan "Authentic Life:


title: Pat Garrett

text: Kid pakeni oikeustalosta 28. huhtikuuta Garrettin ollessa käymässä Las Tablasissa ja White Oaksissa. Paon jälkeen Garrett sai kuulla lukuisia viestejä Billy the Kidin oleskelusta ja piilopaikoista Fort Sumnerin alueella, mutta hän ei voinut uskoa Kidin jääneen New Mexicoon. Tavanomaiseen järjestelmälliseen tapaansa Garrett tunnusteli maaperää. Hän lähetti tiedustelukirjeen Manuel Brazilille Taibaniin. Manuel Brazilin aavistus siitä, että Kid todella oleskeli Fort Sumnerissa ja apulaisseriffi John W. Poelle kerrotut vihjeet saivat Garrettin lähtemään vanhalle linnakkeelle Poen kanssa. Roswellista mukaan lähti Thomas C. ”Kip” McKinney. Toisin kuin Garrett, Poe ja McKinney eivät tunteneet Fort Sumneria eivätkä sen asukkaita. Garret apulaisineen asettuivat hedelmätarhaan tarkkailemaan. Myöhään illalla he kuulivat ääniä ja näkivät miehen nousevan maasta. Vasta myöhemmin Garrett sai tietää, että mies oli Billy the Kid. Garrett jätti apulaisseriffit Pete Maxwellin talon kuistille ja meni keskustelemaan Maxwellin huoneeseen. Kid saapui talolle veitsi kädessään; hän oli noutamassa ruoaksi lihaa Maxwelliltä. Huomattuaan Poen Kid perääntyi talon kuistille pistooli kädessään ja tiedusteli samalla espanjaksi useasti Poen henkilöllisyyttä. Tultuaan Maxwellin huoneeseen Kid kysyi Maxwellilta, keitä ulkona olevat miehet ovat. Samalla hän huomasi huoneessa olevan toisen henkilön. Maxwell tunnisti Kidin ja Garrett ampui kuolettavasti.


title: Pat Garrett

text:
Huhtikuussa 1881 kuvernööri Lew Wallace oli julkaissut 500 dollarin palkkion Billy the Kidin kiinnisaamisesta. Viisi päivää Kidin kuoleman jälkeen Garrett oli Santa Fessä noutamassa palkkiota. Virkaatekevä kuvernööri William G. Ritch päätti harkinnan jälkeen, että Wallacen palkkiotarjous ei ollut laillinen ja kieltäytyi maksamasta. Yleinen mielipide tuki vahvasti Garrettin palkitsemista. Garrettin palkitsemiseksi alettiin kerätä rahaa. Keräyksen tuottoa ei koskaan julkistettu, mutta hyvin todennäköisesti se ylitti 3000 dollaria. Helmikuussa 1882 territorion kansanedustus myönsi lopulta Garrettille kuvernööri Wallacen lupaaman palkkion. Lisäksi John Chisumin sanotaan lahjoittaneen 1000 dollaria. Asianajaja Albert J. Fountain myönsi Garrettille kultaisen seriffintähden.
Viikko Billy the Kidin kuoleman jälkeen Garrett uhkasi erota Lincolnin piirikunnan seriffin virasta. Työ oli hänestä huonosti palkattua, ja hän oli kokenut saavansa liian vähän tukea kansalaisilta. Hän kertoi, että oli pysynyt virassaan, koska oli halunnut nähdä Kidin tapauksen loppuun asti. Todennäköisesti tapahtumat Maxwellin makuuhuoneessa, jossa Kid sai surmansa, vaikuttivat Garrettin yllättävään eroilmoitukseen. Virkakautensa lopulla hän ilmoitti tukevansa apulaisensa John W. Poen valintaa seuraajakseen.


title: Pat Garrett

text: Päätettyään kautensa Lincolnin seriffin virassa Garrett muutti Roswelliin, jossa hän ystävystyi Marshall Ashmun ”Ash” Upsonin kanssa. Upson muutti asumaan Garrettin luokse elokuussa 1881. Journalisti Upson oli saapunut Roswellin pikkukylään 1870-luvun puolivälissä postimestariksi. Ash Upson oli tuntenut Billy the Kidin, vaikka tuskin hyvin läheisesti, ja tiesi Kidin tekemisistä.


title: Pat Garrett

text: Billy the Kidin kuolemaan johtaneiden olosuhteiden takia Garrett huomasi olevansa kritiikin kohteena: hän oli ampunut Kidin ilman varoitusta Kidin ystävän pimeässä makuuhuoneessa – lisäksi puhuttiin, että Kid oli ollut aseeton. Garrett, joka arvosti henkilökohtaista mainettaan, tunsi omantunnonvaivoja. Eräs Garrettin arvostelijoista oli Deluvina Maxwell, joka oli Pete Maxwellin talouden navajo-palvelija. Deluvina oli erityisesti pitänyt Kidistä.


title: Pat Garrett

text: Garrett päätti kirjoittaa kirjan, jossa voi antaa oman käsityksensä polemiikkiin. Kirja ilmestyi maaliskuussa 1882. Vaikka Garrett ilmoitti kirjan johdannossa, että hänen kertomuksensa oli vastaus Billy the Kidiä käsittelevien vähäpätöisten taskukirjojen virheellisyyksille, kirjan ensimmäinen puolisko erosi niistä hyvin vähän.Useimmat tutkijat ovat yleensä sitä mieltä, että ajoittain hyvin melodramaattisen kirjan ensimmäiset viisitoista kappaletta kirjoitti Ash Upson. Kirjan lopuissa kahdeksassa kappaleessa kuvataan niitä tapahtumia, joihin Garrett itse osallistui, ja niitä pidetään Garrettin kirjoittamina. Historiantutkija Frederick Nolanin mukaan myös Garrett eräissä kohdissa, kuten kertoessaan viimeisen yön tapahtumista Fort Sumnerissa, kirjoitti oman esityslistansa mukaisesti ja peitteli ahkerasti omia puutteitaan. Kirjan nimeksi tuli "The Authentic Life of Billy, The Kid, The Noted Desperado of the Southwest, Whose Deeds of Daring and Blood Have Made His Name a Terror in New Mexico, Arizona and Northern Mexico". Kirja ei myynyt hyvin, päinvastoin. Huonosta menestyksestä huolimatta Garrett oli sanonut sanottavansa. Kirjasta tuli myöhemmin menekkiteos, mutta Garrett ja Upson eivät ehtineet nauttia tekijänoikeustuloista.


title: Pat Garrett

text: Tutkija John-Michael Riveran mukaan Garrettin ja Upsonin kertomuksessa Billy the Kid ja newmexicolaiset kuvataan roistoina, jotka ovat tehneet vääryyttä yhteiskuntaa ja demokraattista kehitystä vastaan lännessä; Billy the Kid täytyy pysäyttää, jotta laki voidaan saattaa taas voimaan ja jotta Yhdysvallat voi jatkaa siirtomaavaltaansa New Mexicossa. Sekä Garrett että Upson olivat sotkeutuneet Santa Fe Ringiin, Garrett asiamiehenä ja Upson Murphy–Dolan-ryhmän kannattajana. Lisäksi Upson oli valittu Lincolnin piirikunnan postimestariksi Murphy–Dolan-ryhmän tuella. Kuvaamalla Billy the Kidin murhaavana roistona Garrett ja Upson edistivät työnantajiensa ja poliittisten suosijoidensa etuja.


title: Pat Garrett

text: Elokuussa 1882 Garrett tapasi Albuquerquessa Billy the Kidin veljen Joseph Antrimin, joka asui Trinidadissa Coloradossa ja oli uhkapelien ammattilainen. Sanomalehti oli aiemmin kirjoittanut artikkelissaan, että Antrim uhkasi tappaa Garrettin kostoksi veljensä kuolemasta. Tapaaminen ei johtanut aseelliseen yhteenottoon. Garrett ja Antrim keskustelivat pitkään. Seuraavana aamuna Garrett kertoi sanomalehden reportterille, että Antrimilla ei ollut pahaa tahtoa lainvalvojaa kohtaan. Garrett ilmoitti tehneensä Billy the Kidin tapauksessa vain velvollisuutensa, joka oli edellyttänyt surmaamisen. Keskustelun jälkeen Antrim ja Garrett olivat eronneet, eivätkä he koskaan enää tavanneet.


title: Pat Garrett

text:
Vuonna 1883 Garrett osti karjaa yhdessä Lincolnin piirikunnan seriffin John W. Poen kanssa. Garrett omisti tilan Fort Stantonin lähellä. Seuraavana vuonna hän otti vastaan suurten karjatilallisten tarjouksen organisoida ryhmä ratsupoliiseja. Toiminnan laillisuus varmistettiin Texasin kuvernööriltä. Noin yhdeksän miestä käsittävän ryhmän (LS Rangers) tarkoituksena oli työskennellä karjafarmareiden suojelijoina Texasin ja New Mexicon rajalla Pannunvarressa (Panhandle). Tänä aikana Garrett myös toimeenpani Texasin kuvernöörin kuulutuksen, joka kielsi siviilihenkilöiltä revolvereiden kannon. Garrett kiersi miestensä kanssa karjan kokoonajoleireissä riisumassa karjapaimenia aseista. Garrett sanoutui irti, kun hän huomasi, että hänen odotettiin tappavan pahimmat rosvot, eikä pidättävän heidät.
Kesällä 1885 hän pääsi skotlantilaissyntyisen Brandon C. Kirbyn asiamieheksi auttamaan Kirbyä maiden ja karjan hankinnassa. Garrettista tuli Kirbyn omistaman Angus VV -nimisen tilan päällikkö viiden vuoden sopimuksella, mutta erimielisyyksien takia hän erosi jo seuraavana vuonna.


title: Pat Garrett

text:
Garrett vetäytyi Roswellin kotiinsa ja panosti maanviljelyyn. Kuivan ilmaston takia hän osti olemassaolevia kastelukanavia ja rakennutti uusia. Hän uskoi, että strategisesti sijoitetuilla padoilla ja kanavilla koko Pecos Valley voitaisiin muuttaa ”Eedenin puutarhaksi”. Garrettin tila oli yksi laakson arvokkaimmista.
Pat Garrettin seuraava aikomus oli päästä Chavesin piirikunnan ensimmäiseksi seriffiksi vuonna 1890. Garrett ja hänen entinen ystävänsä John W. Poe olivat riitaantuneet, mikä oli johtanut heidän väliensä viilentymiseen. John W. Poe ilmoitti julkisesti tukevansa toista ehdokasta virkaan, ja Garrett hävisi vaalit.


title: Pat Garrett

text: Vuotta aiemmin 1889 Garrett oli Uvaldessa Texasissa onnistunut eräässä keinokastelukanavaan liittyvässä kaupassa. Hän kertoi puolisolleen, että tienaisi 20 000 dollaria sopimuksesta. Koska Garrett halusi päästä eroon New Mexicosta, hän otti perheensä mukaansa ja muutti Uvaldeen 13. huhtikuuta 1891. Ash Upson jäi Roswelliin hoitamaan yhteisiä intressejä, mutta seurasi vuoden päästä Garrettia Texasiin ja asui samassa taloudessa. Uvaldessa Garrettin pääasiallinen liiketoimi oli hevosten kasvatus. San Antoniossa ilmestyneessä sanomalehdessä hän oli ”hevosmies Uvaldesta” – Billy the Kidiä ei mainittu. Uvalden vuosinaan Garrett kärsi sekä henkilökohtaisia että taloudellisia tappioita.


title: Pat Garrett

text: Vuonna 1890 Garrettilla oli neljä lasta. Garrettin suhteista lapsiinsa tiedetään vähän. Vuonna 1885 syntynyt Elizabeth oli sokea. Elizabethista tuli Garrettin tunnetuin ja kuuluisin lapsi. Elizabeth Garrett sävelsi ja sanoitti New Mexicon osavaltiolaulun ”O, Fair New Mexico”.


title: Pat Garrett

text: New Mexicon poliitikoilta kantautui viestejä, joissa Garrettia kehotettiin ottamaan vastaan Doña Anan piirikunnan seriffin virka. Tuomari Albert J. Fountain, joka oli toiminut myös Billy the Kidin asiamiehenä, ja hänen 8-vuotias poikansa Henry olivat kadonneet. Heidät oli luultavasti murhattu White Sandsin ympäristössä. Kuvernööri William T. Thorntonin kutsumana Garrett palasi New Mexicoon helmikuussa 1896 tarkoituksenaan saada kiinni syylliset. Piirikunnan silloinen seriffi teki hyvin vähän tapauksen selvittämiseksi, eikä hän suostunut luovuttamaan paikkaansa Garrettille. Epäiltyinä olivat Oliver Lee, William McNew ja Jim Gililland, jotka olivat Albert J. Fountainin poliittisia vastustajia.


title: Pat Garrett

text: Republikaani Albert J. Fountain oli tammikuussa 1896 toiminut syyttäjänä oikeustapauksessa, jossa Lincolnin piirikunnan suuri valamiehistö syytti 32 karjatilallista karjavarkaudesta. Syytettyjen tilallisten joukossa oli demokraattisen puolueen edustajan ja entisen lainsäätäjän Albert Bacon Fallin useita liittolaisia. Fall oli Fountainin poliittinen vihollinen, ja he olivat olleet toistensa vastaehdokkaita 1888 ja 1890. Fountain oli puolustanut vahvasti New Mexicon asemaa itsenäisenä osavaltiona ja ajanut ehdotusta läpi. Fall oli vastustanut ja johtanut ehdotetun osavaltion perustuslain vastaista kamppailua. Vuonna 1890 äänestäjät olivat hylänneet perustuslain.


title: Pat Garrett

text: Kuvernööri pyysi Garrettin avuksi Pinkertonin etsivätoimiston. Garrett piti Pinkertonin toimia enemmän haitallisina kuin hyödyllisinä. Toukokuussa kuvernööri Thornton kutsui Pinkertonin pois tutkinnasta. Garrett nimitettiin lopulta elokuussa 1896 Doña Anan piirikunnan seriffiksi. Fountainin tapauksen tutkinta ei edistynyt. Toukokuussa 1899 Oliver Lee ja Jim Gililland olivat oikeudessa syytettyinä murhasta. Garrett uskoi vakaasti, että he olivat syyllisiä, mutta heidät vapautettiin. Oliver Leestä tuli myöhemmin senaattori. Albert ja Henry Fountainin ruumiita ei koskaan löydetty.


title: Pat Garrett

text: Lokakuussa 1899 Greerin piirikunnan seriffi George Blalock pyysi Garrettilta apua karkulaisen kiinniotossa. Norman Newman oli vuotta aiemmin tappanut seriffi Blalockin kumppanin. Newman käytti nimeä Billy Reed ja piilotteli W. W. ”Bill” Coxin karjatilalla, jossa hän työskenteli kokkina. Molemmat seriffit ja Garrettin apulainen José Espalín lähtivät suorittamaan pidätystä Coxin tilalle. Newman ja seriffit ajautuivat käsirysyyn. Lopulta Espalín ampui Newmania selkään. Kuolemansyyntutkimus vapautti kaikki kolme lainvalvojaa rikkomuksesta. Tapahtuma ei lähentänyt Garrettia ja Coxin perhettä. Coxin raskaana oleva puoliso oli ollut läsnä tappelun aikana. Puolison veli Print Rhode uhkasi tappaa Garrettin siihen paikkaan.


title: Pat Garrett

text: Garrett olisi mahdollisesti saanut pitää Doña Anan piirikunnan seriffin työnsä loppuelämänsä ajan, mutta hän päätti olla pyrkimättä jatkoon. Hänen virkakautensa päättyi 31. joulukuuta 1900.


title: Pat Garrett

text: Garrett kiinnostui El Pason tullijohtajan avoinna olevasta virasta Texasissa. Garrettin valintaa vastustettiin. Presidentti Theodore Rooseveltilla oli heikkoutena nimittää taitavia aseenkäyttäjiä ja lännen ihmisiä tärkeisiin hallinnollisiin asemiin. Garrett nimitettiin tullijohtajaksi 20. joulukuuta 1901 Valkoisessa talossa pidetyssä tapaamisessa. El Pasossa, joka sijaitsi noin 40 mailin päässä Las Crucesista, hän oli prameileva hahmo ja hänestä tuli yksi paikkakunnan tunnetuimmista ihmisistä. Tyylikkään pukeutumisensa takia hän sai kutsumanimen ”dandy sheriff”.


title: Pat Garrett

text: Tullijohtajana hänellä ei ollut samanlaista autonomiaa kuin aiemmin seriffinä toimiessaan. Poliittisesti herkät Washingtonin virkamiehet seurasivat hänen jokaista liikettään. Garrettin nimitys, toimintatavat ja käyttäytyminen tullijohtajana herättivät paljon arvostelua. Huhtikuussa 1905 Garrett osallistui presidentti Rooseveltin kutsumana kokoukseen San Antoniossa. Mukaansa hän otti hyvän ystävänsä Tom Powersin, joka omisti El Pasossa saluunan ja peliluolan. Garrett ei kertonut presidentille Powersin olevan uhkapelien ammattilainen. Kun Roosevelt sai myöhemmin tietää asiasta, hän oli suunniltaan. Kahdeksan kuukautta myöhemmin Garrett sai tietää, että presidentti Roosevelt oli päättänyt olla nimittämättä häntä uudelleen. Päätettyään virkansa tullissa Garrett ilmoitti palaavansa New Mexicon tilalleen.


title: Pat Garrett

text: Tammikuussa 1906 hän oli Santa Rosalíassa (nykyinen Camargo) Meksikossa tutkimassa raakaa tappoa. Meksikon viranomaiset uskoivat, että amerikkalainen tilallinen O. E Finstad oli murhannut lankonsa ja toisen miehen. Garrett päätti omien tutkimustensa perusteella, että meksikolaiset bandiitit olivat hyökänneet Finstadin ja tämän seuralaisten kimppuun. Garrett pyysi suoraan presidentti Rooseveltilta amerikkalaisen hallinnon apua tapauksen selvittämisessa. Meksikon viranomaiset kuitenkin tuomitsivat Finstadin kahdeksitoista vuodeksi kuritushuoneeseen.


title: Pat Garrett

text: Garrett etsi aina kauppaa, jolla hän tienaisi tuhansia dollareita yhdellä kerralla. Garrett ajatteli löytäneensä seuraavan tuottoisan yrityksen: hopeakaivoksen Chihuahuassa. Garrett pyysi ystäväänsä Emerson Houghia mukaan. Hough kuitenkin tiesi Garrettin olevan veloissa lähestulkoon kaikille. Jotkut veloista olivat olleet hoitamatta vuosien ajan. Tullijohtajan palkkaansa hän oli käyttänyt keinotteluun, uhkapelaamiseen ja rahapulassa olevien ystävien auttamiseen.


title: Pat Garrett

text: Elokuun lopulla 1907 Garrettista tuli osakas kiinteistönvälitysfirmassa El Pasossa. Koko tullijohtajakautensa ajan Garrett oli pitänyt perheensä New Mexicossa, joko Las Crucesin talossa tai Black Mountainin tilalla, ja perhe pysyi siellä edelleen. Puoliso Apolinaria vietti pitkiä aikoja yksin kahdeksan lapsen kanssa. Nuorin lapsista, Jarvis, oli vasta kaksivuotias. Garrett tarjosi toistuvasti juomia kaikille käydessään El Pason suosikkisaluunassaan. Öisin hän kulutti aikaa prostituoidun kanssa. Garrett oli omistautunut perheelleen, mutta hän vietti myös toisenlaista elämää.


title: Pat Garrett

text: Jesse Wayne Brazel, joka työskenteli Bill Coxille, oli vuokrannut maaliskuussa 1907 Bear Canyonin tilan Garrettin pojalta. Tila sijaitsi muutaman mailin päässä Garrettin Black Mountainin tilasta. Garrett piti Bear Canyonin tilaa omanaan. Kun Brazel toi tilalle 1200 vuohta nautakarjan sijasta, Garrett raivostui. Garrettin naapuri Bill Cox oli antanut rahaa vuohien tuomiseen. Print Rhode oli Brazelin liikekumppani. Garrett yritti oikeudessa mitätöntää vuokrasopimuksen, mutta oikeus hylkäsi Garrettin aloitteen. Pian puhuttiin, että Garrett, Brazel ja Rhode uhkailivat toisiaan. Garrettista tuli entistä riidanhaluisempi.


title: Pat Garrett

text:
Garrett halusi päästä eroon karjatilastaan. Carl Adamson ja James B. ”Jim” Miller, joka oli Adamsonin lanko, tarjoutuivat ostamaan Garrettin tilan, jonne Miller suunnitteli tuovansa ostamansa tuhatpäisen karjan. Garrettin pyynnöstä Wayne Brazel suostui luopumaan vuokrasopimuksestaan, kunhan vuohille löytyy ostaja. Koska vuohia olikin useita satoja enemmän, sopimusta ei saatu aikaan. Adamson suostui tapaamaan Garrettin ja Brazelin Las Crucesissa ongelman ratkaisemista varten.
Adamson matkusti Garrettin tilalle 28. helmikuuta 1908. Seuraavana aamuna Garrett ja Adamson lähtivät tapaamiseen Las Crucesiin.


title: Pat Garrett

text: Helmikuun 29. päivänä seriffi Felipe Luceron toimistoon syöksyi Jesse Wayne Brazel, joka ilmoitti tappaneensa Pat Garrettin. Brazel pyysi päästä telkien taakse. Lukittuaan Brazelin selliin seriffi sai vahvistuksen tapahtuneesta Carl Adamsonilta, joka oli ollut Brazelin mukana. Lucero, Adamson ja seitsemän kuolemansyyntutkijaa ratsastivat noin seitsemän mailin päähän Las Crucesista ja löysivät Garrettin ruumiin.


title: Pat Garrett

text: Wayne Brazel ja Carl Adamson kertoivat seriffille ja kuolemansyyntutkijoille, että Brazel oli ampunut Garrettin itsepuolustukseksi. Adamson kertoi, että hän ja Garrett olivat kohdanneet Brazelin ratsastaessaan Alameda Arroyossa Organ Mountainsin lähellä. He jatkoivat matkaa kolmistaan. Garrett alkoi sättiä Brazeliä vuohista, joita Brazel oli aiemmin tuonut kiistanalaiselle Bear Canyonin tilalle. Adamson oli noussut ratsailta virtsaamaan. Adamsonin mukaan Garrett oli uhannut tainnuttaa Brazelin. Heti sen jälkeen Adamson oli säpsähtänyt meteliä, jota oli seurannut haulikonlaukaus. Tämän jälkeen Adamson näki Brazelin, pistooli kädessä, ampuvan toisen laukauksen. Pat Garrett oli kuollut. Brazel oli kysynyt Adamsonilta, mitä pitäisi tehdä, jolloin Adamson oli pyytänyt häntä antautumaan.


title: Pat Garrett

text:
Garrettin ampujan henkilöllisyys ei ole täysin selvinnyt. Oikeudenkäynti kesti vain yhden päivän toukokuussa 1909. Ainoaa silminnäkijää Carl Adamsonia ei kutsuttu todistajaksi. Wayne Brazel todettiin syyttömäksi. Brazel antoi itse ristiriitaisia tietoja osallisuudestaan: joillekin hän vakuutti, että ei ollut tappanut Garrettia, toisille hän väitti painaneensa liipaisinta. Wayne Brazel katosi vuonna 1915 jälkiä jättämättä. Kukaan hänen sukulaisistaan ja ystävistään ei tarkalleen tiedä, mitä hänelle tapahtui. Brazelin pojan Jessen toimeksiannosta asianajaja H.L. McCune teki 1930–luvulla selvityksen, jonka mukaan Brazel kuoli Etelä-Amerikassa Butch Cassidyn ja Sundance Kidin luoteihin.
Vuonna 1954 Oliver M. Lee Jr. myönsi, että hänen setänsä Print Rhode oli tappanut Garrettin. Oliver Leen mukaan Garrettin ystävä ja tilanomistaja Bill Cox oli palkannut tappajaksi Jim Millerin. Garrettilla oli ollut velkoja Coxille. Ennen kuin Miller ehti suorittaa tehtäväänsä, Print Rhode ampui Garrettin. Huhupuheiden mukaan Brazel oli tavannut Rhoden reitin varrella ennen kuin hän oli jatkanut matkaansa Adamsonin ja Garrettin kanssa. Koska Rhode oli perheellinen, Brazel otti syyn niskoilleen. Print Rhode muutti Garrettin kuoleman jälkeen Arizonaan, ja hänestä tuli maanviljelijä. Rhode riitaantui naapurissa asuneen sukulaismiehen kanssa ja ampui tämän kuoliaaksi heinäkuussa 1910. Bill Cox ja Oliver Lee tarjoutuivat antamaan rahallista ja oikeudellista apua. Rhode tuomittiin kuitenkin 20 vuodeksi vankeuteen. Bill Coxin vaikutusvalta poliittisissa piireissä johti Rhoden vapauttamiseen vuonna 1913 ja armahtamiseen kolme vuotta myöhemmin. Print Rhode kuoli Texasissa lokakuussa 1942.


title: Pat Garrett

text: Garrettin ystävä J.J. Bush ei pitänyt Jim Milleriä syyllisenä, vaikka kutsuikin tätä ”vehkeilijöiden päälliköksi ja pimeiden töiden suunnittelijaksi”. Miller oli palkkamurhaaja ja häntä epäiltiin ainakin paristakymmenestä murhasta. Bushin mukaan Miller oli kuitenkin varmasti tietoinen siitä, että Garrett tultaisiin tappamaan. Miller ei elänyt niin kauan, että olisi voinut sanoutua irti huhupuheista. Hänet hirtettiin Adassa Oklahomassa huhtikuun lopulla 1909.


title: Pat Garrett

text: Garrettin ystävät ja omaiset epäilivät salaliittoa. Heidän mukaansa Garrettin kuolema ei ollut tapahtunut Wayne Brazelin ja Carl Adamsonin kuvaamalla tavalla. Ensiksi oli ilmeistä, että myös Garrett oli ollut tapahtumahetkellä virtsaamassa. Toiseksi ampuja, Brazel tai joku muu, oli ampunut Garrettin takaapäin.Garrettin poika Jarvis, joka oli isänsä kuoleman aikaan kolmevuotias, uskoi Bill ja Emmett Isaacsin teoriaan, jonka mukaan Carl Adamson oli ampuja. Emmett Isaacs ei pitänyt Brazelia murhaajana. Isaacsin veljesten mukaan seuraava looginen epäilty oli Adamson. Joulukuussa 1908 Adamson tuomittiin Kiinan kansalaisten salakuljetuksen suunnittelusta Yhdysvaltoihin. Hän valitti päätöksestä New Mexicon korkeimpaan oikeuteen, joka tuomitsi hänet 18 kuukauden vankeusrangaistukseen. Adamson kuoli marraskuussa 1919 Roswellissa.


title: Rodolfo Bodipo

text: Rodolfo Bodipo Díaz (s. 25. lokakuuta 1977 Sevilla, Espanja) on espanjalais-päiväntasaajanguinealainen jalkapalloilija. Hän edustaa espanjalaista Deportivo La Coruñaa. Hän on pelipaikaltaan hyökkääjä.


title: Rodolfo Bodipo

text: Bodipo aloitti uransa CD Isla Cristinasta, minkä jälkeen hän edusti Recreativoa, Racing Santanderia ja Alavésia.


title: Rodolfo Bodipo

text: Vuonna 2006 Bodipo siirtyi Deportivo La Coruñaan, mutta hänellä on ollut vaikeuksia vakiinnuttaa paikkaa avauskokoonpanossa. Hän on käynyt lainalla Vasluissa ja Elchessä.


title: Rodolfo Bodipo

text: Bodipo kuuluu Päiväntasaajan Guinean maajoukkueeseen. Ensimmäiset maaottelunsa hän pelasi 29-vuotiaana Togoa vastaan karsinnoissa 2006 MM-kisoihin.


title: Miguel Palanca

text: Miguel Palanca Fernández (s. 18. joulukuuta 1987 Tarragona, Espanja) on espanjalainen jalkapalloilija, pelipaikaltaan hyökkääjä. Hän edustaa Castellónia lainasopimuksella Real Madridista.


title: Miguel Palanca

text: Palancan isä Santi Palanca pelasi aikanaan Gimnàsticissa ja Espanyolissa.


title: Miguel Palanca

text: Palanca on barcelonalaisen Espanyolin kasvatti. Kaudet 2006–2008 hän pelasi seuran reservijoukkueessa. Edustusjoukkueessa ja Espanjan pääsarjassa Primera Divisiónissa hän debytoi 29. huhtikuuta 2007 ottelussa Sevillaa vastaan.


title: Miguel Palanca

text: Edustustettuaan Espanyolia yli kymmenen vuotta Palanca siirtyi 2 + 1 -vuotisella sopimuksella Real Madridiin kesällä 2008. Hän aloitti kauden 2008–2009 seuran reservijoukkueessa Castillassa, mutta nousi uuden valmentajan Juande Ramosin alaisuudessa edustusjoukkueeseen. Ensiesiintymisensä hän teki klassikko-ottelussa Barcelonaa vastaan 13. joulukuuta 2008.


title: Miguel Palanca

text: Kaudeksi 2009–2010 Palanca lainattiin Segunda Divisiónin Castellóniin.


title: United States Hockey League

text: United States Hockey League (USHL) on Yhdysvaltain juniorijääkiekon pääsarja. Liiga on perustettu vuonna 1947 ja siihen kuuluu 16 seuraa, jotka on jaettu kahteen divisioonaan: itäiseen ja läntiseen. Nykyisistä seuroista vanhin on vuonna 1962 perustettu iowalainen Waterloo Black Hawks. Waterloo Black Hawks onkin voittanut eniten USHL-liigan mestaruuksia. Kaikki mestaruudet Black Hawks saavutti ennen vuotta 1979, jolloin liiga oli puoliammattilaissarja. Kaudesta 1979–1980 lähtien USHL on ollut juniorijääkiekkoliiga.


title: United States Hockey League

text: USHL on amatööriliiga, mikä tarkoittaa että liigassa pelanneet pelaajat voivat jatkaa uraansa vielä yliopistojoukkueissa USHL:n jälkeen. Liigassa saavat lisäksi pelata vain 20 vuotta täyttäneet ja sitä nuoremmat pelaajat.


title: Songs from Black Mountain

text: Songs from Black Mountain on yhdysvaltalaisen vaihtoehtorockyhtye Liven vuonna 2006 julkaistu studioalbumi. Albumin kaikki kappaleet on sekä säveltänyt, sanoittanut että sovittanut laulaja-kitaristi Ed Kowalczyk. Albumin kappaleista ”The River”, ”Mystery” ja ”Wings” julkaistiin myös singlet. Myöhemmin kuitenkin selvisi, että albumin kappale ”Sofia” oli kaikkein menestynein yhtyeen kappale.


title: Songs from Black Mountain

text: Kaikki kappaleet säveltänyt, sanoittanut ja sovittanut Ed Kowalczyk.


title: Arlette Ben Hamo

text: Arlette Ben Hamo (ent. Moynié, s. 22. maaliskuuta 1930 Saint-Martin-de-Fontenay, Calvados, Ranska) on entinen ranskalainen yleisurheilija, jonka päälaji oli viisiottelu.


title: Arlette Ben Hamo

text: Arlette Ben Hamo voitti 20-vuotiaana Brysselin EM-kilpailuissa 1950 kultaa viisiottelussa kerättyään silloisen pistetaulukon mukaan 3 204 pistettä. Hänen tuloksensa ottelun osalajeissa olivat 10,11 m kuulantyönnössä, 150 cm korkeushypyssä, 26,1 s 200 metrin juoksussa, 12,4 s 80 metrin aitajuoksussa sekä 518 cm pituushypyssä. Bernin EM-kilpailuissa 1954 hän sijoittui 11:nneksi tuloksella 4 106 pistettä uudistetulla pistetaulukolla.


title: Lumituuli

text: Lumituuli Oy on vuonna 1998 perustettu Suomen ensimmäinen kuluttajaomisteinen tuulivoimayhtiö. Sillä on yli 1000 osakkeenomistajaa, joilla on osakkuuden myötä oikeus ostaa ostaa yhtiön tuulivoimaa, jota tuotetaan vuonna 2014 valmistuneilla Lumijoella sijaitsevalla 2 MW voimalalla ja Iin Laitakarissa sijaitsevalla 800 kW voimalalla. Sähkön myynnissä Lumituuli toimii yhdessä Loiste Energian Ekosähkö Oy:n kanssa. Lumituulen toimitusjohtajana on toiminut 2007 lähtien Sampsa Hario.


title: Lumituuli

text: Lumituuli Oy perustettiin helmikuussa 1998 Dodo ry:n piirissä tavoitteena tarjota kuluttajille mahdollisuus ostaa tuulivoimalla tuotettua sähköä ja edistää tuulivoiman hyödyntämistä Suomessa. Voimalan rakentaminen rahoitettiin osakeanneilla kerätyllä omalla pääomalla. Yhtiön ensimmäinen voimala, 660 kilowatin Vestas V47, pystytettiin maaliskuussa 1999 ja oli aikanaan Suomen suurin tuulivoimala. Rakennuskustannukset olivat noin miljoona euroa. Myöhemmin yhtiö lähti osakkaaksi Energiansäästöpalvelu Enespa Oy:öön, jonka toimialana ovat energiansäästöinvestoinnit.


title: Lumituuli

text: Yhtiö on jatkanut voimalahankkeiden kehittämistä ja järjestänyt uusia osakeanteja: vuonna 2008 järjestettiin kaksi osakeantia, toinen yleisölle ja toinen Ekosähkö Oy:lle ja St1 Oy:lle ja vuonna 2011 suuri osakeanti yleisölle, jossa kerättiin noin 0,5 miljoonaa euroa Sähkäle-voimalan uusimisprojektiin. Yhtiö kehitti suurta merituulipuistoprojektia tuulivoimalalle Oulunsalon ja Hailuodon väliselle merialueelle, mutta on luopunut tästä ympäristösyistä.


title: Lumituuli

text: Vuonna 2013 Lumituuli aloitti uuden voimalan rakentamisen Iin Laitakariin. Voimala (Enercon E-53, 800 kW) valmistui maaliskuussa 2014 ja tuottaa 1900 MWh sähköä vuodessa. Uutena projektina yhtiö alkoi kehittää tuulivoimaa Helsinkiin. Lumituuli uusi myös keväällä 2014 ensimmäisen tuulivoimalansa Lumijoen Varjakassa. Lumituuli on kerännyt joukkorahoituksella noin 3,8 miljoonaa euroa vuosien varrella sekä osakeanneilla että lainaemissioilla.


title: Squirrel Boy

text: Squirrel Boy on Everett Peckin luoma yhdysvaltalainen kolme kertaa Annie-ehdokkuuden saanut piirrossarja, jonka tuotti Cartoon Network Studios. Sarjasta tuotettiin 26 jaksoa, jotka esitettiin alun perin Yhdysvalloissa vuosien 2006–2007 aikana.


title: Squirrel Boy

text: Sarjassa keskitytään 9-vuotiaaseen poikaan Andyyn ja hänen lemmikkioravaansa Rodneyn, joka on jatkuvasti aiheuttamassa ongelmia Andylle. Rodneylla tuntuu olevan lukuisia ideoita ja tietävänsä kaiken.


title: Marguerite Martel

text: Marguerite Martel (s. 19. heinäkuuta 1924) on entinen ranskalainen yleisurheilija, jonka päälajit olivat pituushyppy ja viisiottelu.


title: Marguerite Martel

text: Martel kilpaili Lontoon 1948 olympialaisissa pituushyppääjänä mutta jäi loppukilpailun ulkopuolelle karsintatuloksellaan 494 cm. Brysselin EM-kilpailuissa 1950 hän sijoittui viidenneksi viisiottelussa kerättyään silloisen pistetaulukon mukaan 2 918 pistettä. Hänen tuloksensa ottelun osalajeissa olivat 9,66 m kuulantyönnössä, 145 cm korkeushypyssä, 28,0 s 200 metrin juoksussa, 12,4 s 80 metrin aitajuoksussa sekä 532 cm pituushypyssä. Hänen maannaisensa Arlette Ben Hamo voitti samassa kilpailussa kultaa.


Tietoja Suomen tasavallan presidenteistä


text: Toimikauden alkaminen


text: Nykyisen perustuslain mukaan tasavallan presidentti ryhtyy toimeensa valitsemista seuraavan kuukauden ensimmäisenä päivänä. Vuosina 1919–2000 voimassa olleen hallitusmuodon mukaan presidentti astui toimeensa vaalia seuraavan maaliskuun 1. päivänä tai jos se sattui pyhäpäiväksi, sitä seuraavana arkipäivänä.


text:
Huomautukset
Luettelo niistä päivistä, jolloin presidentit ovat antaneet juhlallisen vakuutuksen eduskunnan edessä ensimmäisen toimikautensa alussa.


text:
! vaali
! presidentti
! ehdokkaaksi asettanut puolue tai ryhmä/ehdokkaaksi asettaneet puolueet tai ryhmät
! äänimäärä


title: Kultaperäharlekiini

text: Kultaperäharlekiini ("Eurylaimus javanicus") on kaakkoisaasialainen harlekiineihin kuuluva varpuslintu.


title: Kultaperäharlekiini

text: Kooltaan kultaperäharlekiini on noin 23 cm.. Vatsa ja selkä ovat lajilla tumman punaruskeat. Siivet ja perä ovat väriltään mustan ja keltaisen kirjavat. Suurikokoinen nokka on väriltään turkoosi. . Koiraalla on rinnassaan musta juova, joka puuttuu naaraalta. .


title: Kultaperäharlekiini

text: Kultaperäharlekiinia tavataan Bruneissa, Kambodžassa, Laosissa, Malesiassa, Myanmarissa, Thaimaassa ja Vietnamissa . Singaporessa lajia ei ole tavattu 1920-luvun jälkeen . Lajia tavataan kosteahkoissa metsissä.


title: Kultaperäharlekiini

text: Kuten muutkin harlekiinit myös kultaperäharlekiini käyttää pääasiallisena ravintonaan hedelmiä ja hyönteisiä. Laji rakentaa pesänsä puuhun yleensä lähelle runkoa. Pesänrakemnnusmateriaaleina laji käyttää bambuja, oksia, lehtiä, ruohoja ja kasvien juuria.


title: Simojukka Ruippo

text: Simojukka Ruippo (s. 1964 Tampere) on suomalainen dokumenttielokuvien tekijä.


title: Evelyne Pinard

text: Evelyne Pinard (o.s. Osterhold, s. 15. toukokuuta 1923 Strasbourg, Bas-Rhin, Ranska) on entinen ranskalainen yleisurheilija, jonka päälaji oli keihäänheitto.


title: Evelyne Pinard

text: Pinard sijoittui Brysselin EM-kilpailuissa 1950 keihäänheitossa 11:nneksi tuloksella 37,22 m. Hän voitti Ranskan mestaruuden keihäänheitossa vuosina 1947–1953 ja 1955–1957 sekä viisiottelussa vuonna 1945. Hän heitti keihäänheitossa Ranskan ennätyksen 38,36 m vuonna 1948 sekä paransi sitä lukemiin 40,61 m vuonna 1950 ja lukemiin 42,38 m vuonna 1955. Hän on pituudeltaan 164-senttinen ja painoi aktiivivuosinaan 58 kiloa.


title: Ann Kristin Aafedt Flatland

text: Ann Kristin Aafedt Flatland (s. 6. marraskuuta 1982 Oslo) on entinen norjalainen ampujahiihtäjä. Hän asuu Vangsnesissa Vikin kunnassa.


title: Ann Kristin Aafedt Flatland

text: Ampumahiihdon maailmanmestaruuskilpailuissa Flatland voitti pronssia viestissä vuonna 2007. Hän oli samojen kisojen pikamatkan viides. Sekaviestissä hän sai hopeaa Hanty-Mansijskissa 2010 ja kultaa Hanty-Mansijskissa 2011. Nové Měston MM-kilpailuissa 2013 hän sai kultaa naisten viestissä, oli pikamatkalla kahdeksas ja takaa-ajossa seitsemäs. Vancouverin olympialaisissa 2010 hän oli pikakilpailussa kymmenes ja takaa-ajossa kahdeksas. Sotšin olympialaisissa 2014 Flatland oli mukana Norjan naisten pronssia saavuttaneessa viestijoukkueessa. Takaa-ajokilpailussa hän oli yhdeksäs.


title: Ann Kristin Aafedt Flatland

text: Maailmancupissa Flatland on sijoittunut palkintokorokkeelle neljä kertaa. Tammikuussa 2010 hän oli kolmas Oberhofin pikamatkalla ja Anterselvan takaa-ajossa. Kaudella 2010–2011 hän voitti Oberhofin pikakilpailun ja kaudella 2013–2014 Östersundin pikakilpailun.


title: Paulette Veste

text: Paulette Veste (s. 24. helmikuuta 1928 Lespesses, Pas-de-Calais, Ranska) on entinen ranskalainen yleisurheilija, jonka päälajit olivat kuulantyöntö ja kiekonheitto.


title: Paulette Veste

text: Veste sijoittui Lontoon 1948 olympialaisissa kuulantyönnössä neljänneksi tuloksella 12,985 m ja kiekonheitossa kymmenenneksi tuloksella 36,84 m. Brysselin EM-kilpailuissa 1950 hän sijoittui kiekonheitossa kuudenneksi tuloksella 37,86 m ja kuulantyönnössä kymmenenneksi tuloksella 12,19 m. Helsingin 1952 olympialaisissa hän sijoittui kuulantyönnössä yhdeksänneksi tuloksella 12,96 m ja kiekonheitossa 16:nneksi tuloksella 37,64 m.


title: Paulette Veste

text: Veste voitti Ranskan mestaruuden kiekonheitossa vuosina 1948, 1951 ja 1952 sekä kuulantyönnössä vuosina 1949, 1952 ja 1953. Hän teki kiekonheitossa Ranskan ennätykset 38,83 m ja 40,95 m vuonna 1948 ja oli kaikkien aikojen toinen ranskalainen 40 metriä ylittänyt kiekonheittäjänainen. Hän on pituudeltaan 172-senttinen.


title: Digital Underground

text: Digital Underground on rap-yhtye Oaklandista, Kaliforniasta. Ryhmän johtaja on Shock G joka perusti ryhmän vuonna 1987. 1900-luvun tunnetuimpiin rap-artisteihin kuuluva Tupac Shakur on myös vaikuttanut yhtyeessä.


title: Tehran Taxi

text: Tehran Taxi on suomalainen vuonna 2004 valmistunut lyhytelokuva Tehranin takseista ja hurjasta liikennekulttuurista.


title: Attack of the Hong Kong Street Wipers

text: Attack of the Hong Kong Street Wipers on suomalainen vuonna 2003 valmistunut fiktiivinen, Hongkongissa kuvattu lyhytelokuva paikallisista kadunlakaisijoista sekä heidän työmoraalista.


title: Colette Aïtelli

text: Colette Chauvet (o.s. Aïtelli, s. 3. maaliskuuta 1932 Toulon, Var, Ranska) on entinen ranskalainen pikajuoksija.


title: Colette Aïtelli

text: Colette Aïtelli sijoittui Brysselin EM-kilpailuissa 1950 kuudenneksi 100 metrin juoksussa ajalla 12,5 s ja neljänneksi 4 × 100 metrin viestijuoksussa ajalla 48,5 s. Hän voitti Ranskan mestaruuden 100 metrin juoksussa vuonna 1950 ja 60 metrin juoksussa vuonna 1951. Hänen ennätysaikansa 100 metrillä oli 12,2 s.


title: Alope (mytologia)

text: Alope () oli kreikkalaisessa mytologiassa kaunis kuolevainen nainen, Kerkyonin tytär, jonka Poseidon vietteli.


title: Alope (mytologia)

text: Suhteesta syntyneen pojan Alope hylkäsi, mutta sitä imetti tamma kunnes paimenet löysivät pojan. Näiden välille syntyi kuitenkin riitaa siitä, kuka saisi pitää pojan yllä olleen kuninkaallisen puvun, ja asia tuotiin Kerkyonin ratkaistavaksi. Tämä tunnisti vaatteet ja määräsi pojan jälleen hylättäväksi - nytkin poika selvisi samoin kuin ensimmäisellä kerralla, ja paimenet nimesivät hänet Hippothooniksi. Alopen Kerkyon määräsi surmattavaksi, mutta Poseidon muutti tämän lähteeksi, jota alettiin kutsua Alopen nimellä.


title: Luettelo Suomen presidenttien perheistä

text: Luettelo Suomen tasavallan presidentteinä toimineiden perheistä


title: Luettelo Suomen presidenttien perheistä

text:
tpr=tasavallan presidentti
s.vsi=synnyinvuosi
k.vsi=kuolinvuosi


title: Yvette Monginou

text: Yvette Trombetta (o.s. Monginou, s. 16. toukokuuta 1927 Castres, Tarn, Ranska) on entinen ranskalainen pika- ja aitajuoksija.


title: Yvette Monginou

text: Yvette Monginou sijoittui Lontoon 1948 olympialaisissa 80 metrin aitajuoksussa neljänneksi; virallista loppuaikaa hänelle ei otettu mutta arvioitu loppuaika oli 11,8 s. Helsingin 1952 olympialaisissa hän karsiutui 100 metrin juoksun välierissä sekä 80 metrin aitajuoksun ja 4 × 100 metrin viestijuoksun alkuerissä. Hän osallistui kaksissa EM-kilpailuissa, sekä Brysselissä 1950 että Bernissä 1954 edellä mainittuihin kolmeen lajiin ja selviytyi loppukilpailuun vain Brysselin viestijuoksussa, jossa Ranskan joukkueen saavutuksena oli neljäs sija ajalla 48,5 s.


title: Yvette Monginou

text: Monginou voitti Ranskan mestaruuden 80 metrin aitajuoksussa vuosina 1948, 1949 ja 1952, 100 metrin juoksussa vuonna 1951 sekä 200 metrin juoksussa vuonna 1953. Hän juoksi 4 × 100 metrin viestijuoksussa kolmasti Ranskan ennätyksen, viimeisimpänä vuonna 1954 ajalla 47,4 s. Hän on pituudeltaan 162-senttinen ja painoi aktiivivuosinaan 56 kiloa.


title: Jacques-Bernard Hombron

text: Jacques Bernard Hombron (1798–1852) oli ranskalainen meriupseeri ja luonnontieteilijä.


title: Jacques-Bernard Hombron

text: Hombron palveli luonnontieteilijänä "La Zelee"-laivalla Jules Dumont d'Urvillen johtamalla, Oseaniaan suuntautuneella "Astrolabe"-tutkimusmatkalla 1837–1840. Hän kuvaili ja nimesi yhdessä toisen eläintieteilijän, Honoré Jacquinotin kanssa suuren määrän eläimiä, kuten 15 nilviäislajia ja linnuista muun muassa viikunakaijan ("Cyclopsitta diophthalma") ja jääpingviinin ("Pygoscelis adeliae").


title: Celine Brun-Lie

text: Celine Marie Knudtzon Brun-Lie (s. 18. maaliskuuta 1988) on norjalainen aktiiviuransa lopettanut maastohiihtäjä.


title: Celine Brun-Lie

text: Brun-Lie on nuorten maailmanmestari viestistä vuodelta 2008. Nuorten MM-kisoista hänellä on lisäksi pronssia sprintistä vuodelta 2006. Liberecin MM-kilpailuissa 2009 hän oli sprintissä yhdestoista ja Vancouverin olympialaisissa 2010 kuudes. Vancouverissa hän oli parisprintin viides Astrid Uhrenholdt Jacobsenin kanssa. Oslon MM-kilpailuissa 2011 hän sijoittui vapaan hiihtotavan sprintissä 14:nneksi ja Falunin MM-kilpailuissa 2015 perinteisen hiihtotavan sprintissä yhdeksänneksi.


title: Celine Brun-Lie

text: Sprinttiin erikoistunut Brun-Lie oli maailmancupissa Davosissa 14. joulukuuta 2008 toinen. Samoin hän sijoittui toiseksi yhdessä Maiken Caspersen Fallan kanssa parisprintissä Düsseldorfissa 21. joulukuuta 2008. Düsseldorfin parisprintissä hän oli myös kolmas 2009 ja toinen 2010. Liberecin maailmancupissa hän oli kolmas sekä sprintissä että parisprintissä tammikuussa 2011. Hän sijoittui parisprintissä kolmanneksi Quebecissä joulukuussa 2012. Canmoren ja Sotšin vapaan hiihtotavan sprinteissä hän sijoittui kolmanneksi. Joulukuussa 2014 Brun-Lie oli kolmas Davosin vapaan hiihtotavan sprintissä ja tammikuussa 2015 kolmas Otepään perinteisen hiihtotavan sprintissä.


title: Celine Brun-Lie

text: Brun-Lie lopetti uransa kauteen 2014−2015.


title: Marcel Goc

text: Marcel Goc (s. 24. elokuuta 1983 Calw, Saksa) on saksalainen jääkiekkoilija, joka pelaa Saksan DEL-liigassa, Adler Mannheimin joukkueessa. Hän on pelannut NHL:ssä yli 600 rukosarjaottelua. Goc on pelannut Saksan maajoukkueessa kahdeksat MM-kilpailut, kolmet olympialaiset ja yhden World Cupin. Goc voitti olympiahopeaa Pyeongchangissa 2018.


title: Suzanne Glotin

text: Suzanne Glotin (s. 26. marraskuuta 1933) on entinen ranskalainen yleisurheilija, jonka päälaji oli pituushyppy.


title: Suzanne Glotin

text: Glotin sijoittui Bernin EM-kilpailuissa 1954 pituushypyssä 11:nneksi tuloksella 553 cm. Kaksi vuotta aiemmin Helsingin 1952 olympialaisissa hän karsiutui tuloksella 526 cm. Vuonna 1955 hän hyppäsi Ranskan ennätyksen 577 cm ja voitti samana vuonna uransa ainoan Ranskan mestaruuden. Hän oli pituudeltaan 166-senttinen.


title: Colette Drou

text: Colette Drou (s. 15. marraskuuta 1934) on entinen ranskalainen yleisurheilija, jonka päälaji oli pituushyppy.


title: Colette Drou

text: Drou sijoittui Bernin EM-kilpailuissa 1954 pituushypyssä 16:nneksi tuloksella 532 cm. Hän voitti Ranskan mestaruuden vuonna 1954 ja hyppäsi samana vuonna uransa pisimmän hypyn 570 cm, joka jäi vain yhden senttimetrin päähän Yvonne Curtet'n nimissä olleesta Ranskan ennätyksestä.


title: The Keeper (vuoden 2009 elokuva)

text: The Keeper on vuoden 2009 aikana suoraan DVD:lle julkaistu yhdysvaltalainen toimintaelokuva. Sitä on kuvattu Santa Fessä, Uudessa Meksikossa. Elokuvan ohjasi Keoni Waxman ja käsikirjoitti Steven Seagal, joka myös esiintyi pääosassa yhdessä Liezl Carstensin ja Arron Shiverin kanssa.


title: The Keeper (vuoden 2009 elokuva)

text: Roland Sallinger on losangelesilainen poliisi, joka käy lähellä kuolemaa, kun hänen ahneeksi käynyt parinsa ampuu sairaalakuntoon. Välikohtauksen seurauksena Roland joutuu sairaalaan, josta hän lopulta pääsee pois kuntoutukseen. Los Angelesin poliisiyksikkö kuitenkin päättää pakottaa Rolandin eläkkeelle. Myöhemmin hänen vanha ystävänsä ja nykyisin rikas liikemies Conner Wells pyytää Rolandia työskentelemään tyttärensä Nikitan henkivartijana. Samaan aikaan rikospomo Jason Cross kiristää Nikitan poikaystävää Masonia sieppaamaan tyttöystävänsä, jotta hän saisi kiristettyä Conneria antamaan kallisarvoista maapalstaa.


title: Idänkoukkukakadu

text: Idänkoukkukakadu ("Cacatua tenuirostris") on australialainen papukaijalaji.


title: Idänkoukkukakadu

text: Idänkoukkukakadun pituus on noin 38 cm ja paino 485–650 g. Sen höyhenpuku on pääosin valkoinen; päässä, kurkussa ja rinnassa on oranssinpunaisia kuvioita ja siipien sekä pyrstön alapeitinhöyhenissä keltaista. Silmää ympäröivä paljas alue on siniharmaa. Nokka on valkoinen, iiris tummanruskea ja koivet harmaat. Ylänokka on pidentynyt ja lienee sopeutuma lajin tapaan etsiä ravintoa maanpinnan alta. Nuori lintu on aikuisen värinen ja sen ylänokka on hieman lyhyempi.


title: Idänkoukkukakadu

text: Idänkoukkukakadu elää Kaakkois-Australian rannikolla. Sen elinympäristön laajuus on 20 000–50 000 neliökilometriä ja sen kokonaispopulaatio on noin 250 000 yksilöä. Aikaisemmin katsottiin Länsi-Australiassa elävän lännenkoukkukakadun olevan "tenuirostriksen" alalaji, mutta laji on nyttemmin jaettu kahdeksi lajiksi. Laji on levinnyt muualle itäiseen Australiaan luultavasti karanneiden lemmikkien muodostamista pareista.


title: Idänkoukkukakadu

text: Idänkoukkukakadut asuvat kosteissa rannikkoseudun metsissä ja savanneilla, yleensä aina jonkin vesistön tuntumassa. Ne ovat hyvin äänekkäitä ja huomiota herättäviä lintuja, jotka pesimäajan ulkopuolella liikkuvat parvissa, joissa voi olla jopa 200 yksilöä.


title: Idänkoukkukakadu

text: Lisääntymisaika on elokuusta marraskuulle. Laji on yksiavioinen. Pesä on tavallisesti rannalla kasvavan, elävän eukalyptuksen oksan tai rungon kolossa hyvin korkealla ja vaikeasti tavoitettavissa. Munia on tavallisesti kaksi, joskus kolme. Muna on kooltaan 33,2 mm x 25,1 mm. Pesimäbiologia perustuu vankeudessa eläneiden lintujen tarkkailuun. Molemmat emot osallistuvat haudontaan, joka kestää noin 24 päivää. Koiras hautoo pääasiassa päivisin, naaras öisin. Poikasista selviää lentokykyiseksi usein vain yksi. Pesäpoikasaika on noin seitsemän viikkoa ja poikanen itsenäistyy sen jälkeen kolmen viikon kuluttua. Molemmat emot osallistuvat myös poikasen hoitamiseen ja ruokkimiseen.


title: Idänkoukkukakadu

text: Idänkoukkukakadut ruokailevat enimmäkseen maassa ja syövät siemeniä, pähkinöitä, hedelmiä, marjoja, juurimukuloita sekä mahdollisesti hyönteisiä ja niiden toukkia. Paikallisesti laji on hedelmätarhojen ja viljan tuholainen ja niitä ammutaan tuholaisina.


title: The Keeper

text: The Keeper tarkoittaa seuraavia asioita:


title: Safety (EP)

text: Safety on englantilaisen rock-yhtyeen Coldplayn toinen EP ja ensimmäinen julkinen julkaisu. Se äänitettiin viikonloppuna toukokuussa 1998 ja tarkoitus oli tehdä demo, joka lähetettäisiin levy-yhtiöille. Yhtye ja sen manageri Phil Harvey äänittivät demon noin 200 punnalla.


title: Safety (EP)

text: Kaikki mukana olleet olivat niin tyytyväisiä lopputulokseen, että he päättivät julkaista äänitteen omakustanteena. Kopioita tehtiin 500 kappaletta, mutta vain 50 jäi levykauppoihin, koska muut oli jaettu ystäville ja sukulaisille.


title: Safety (EP)

text: Julkaisun kannen kuvan yhtyeen laulajasta Chris Martinista otti John Hilton, yhtyeen jäsenien ystävä.


title: Steven McKay

text: Steven McKay on yhdysvaltalainen elokuvakäsikirjoittaja ja -tuottaja.


title: Michael Grais

text: Michael Grais on yhdysvaltalainen elokuvakäsikirjoittaja, -tuottaja ja -ohjaaja. Hänen käsikirjoittamiaan ja tuottamiaan elokuvia ovat muun muassa Death Hunt (1981), Poltergeist (1982), (1986), Great Balls of Fire! (1989), Kuoleman merkki (1990), Cool World (1992), ja Sleepwalkers (1992). Graisin tähän mennessä ainoa ohjaus on vuonna 2006 ilmestynyt Lakeshore Drive.


title: Michael Grais

text: Grais omistaa Mark Victorin kanssa tuotantoyhtiön Victor & Grais.


title: Stripperella

text: Stripperella on Stan Leen luoma yhdysvaltalainen piirrossarja, jonka tuotti The Firm ja Network Enterprises. Sarjasta tuotettiin 13 jaksoa, jotka esitettiin Spike TV:llä vuosien 2003–2004 aikana. Se kertoo Erotica Jones nimisestä stripparista, joka toimii myöhään yöllä supersankarina Stripperellana (salaisessa T.H.U.G.G.-järjestössä hänet tunnetaan myös nimellä Agentti 69).


title: Stripperella

text:
"Pittsburgh Post Gazzette" -lehden toimittaja Rob Owen antoi ohjelmalle positiivisen arvosanan, jonka perusteella se on "odottamattoman nokkela, vaikkakin joskus myös julma" ja että "huumori oli kuin muistutus 1960-luvun Batmanista". "Entertainment Weeklyn" toimittaja Ken Tucker antoi ohjelmalle arvosanaksi B- ja kuvaili sen sisältävän "alastomia rintoja", "omituisia vitsejä päähenkilön isästä tuomassa tyttärelleen asiakkaita strippikerholle", ja sen olevan kokonaisuutena kuin "onnistunut pehmopornopiirretty".
Vuonna 2003 entinen strippari Janet Clover haastoi televisioyhtiö Viacomin, Pamela Andersonin ja Stan Leen oikeuteen, koska katsoi Leen käyttäneen hänen alkuperäistä ideaansa sekä taitelijanimeään.


title: Kauko Meriläinen

text: Kauko Ilmari Meriläinen (30. kesäkuuta 1922 Kajaani – 19. tammikuuta 2009 Espoo) oli suomalainen geologi. Hän oli kallioperägeologi Geologian tutkimuskeskuksessa 1955–1977 ja valtiongeologi 1977–1987. Hän toimi myös GTK:n yhteyshenkilönä Rautaruukki Oy:n ja Technoexport-yhtymän (Neuvostoliitto) välisissä neuvotteluissa ja toimenpiteissä valmisteltaessa raudanetsintäkarttaa Suomen alueelta (Raetsuprojekti) 1980-86 sekä Pohjoiskalottiprojektin peruskalliogeologisen osaprojektin työryhmän johtajana. Meriläisen harrastuksia olivat sukututkimus ja yleinen historia. Hänen puolisonsa oli Sirkka Annikki Suomalainen.


title: N-1

text: N-1 oli Japanin keskiraskas kaksi- tai kolmivaiheinen kantoraketti, jota Japani käytti vuosina 1977-1982. Raketti on tehty lisenssivalmistuksena Mitsubishin tehtailla. Raketti oli yhdysvaltalainen Thor-Delta-kantoraketti Valmistuslisenssin myöntäminen liittyi 1970-luvun alkupuolen kauppaneuvotteluihin Yhdysvaltain ja Japanin välillä tilanteessa, jossa Yhdysvaltain autoteollisuuden kilpailukyky kotimarkkinoillaan oli huono pienempien, luotettavampien ja vähemmän polttoainetta kuluttavien autojen tullessa muotiin samalla kun Japanin elektroniikkateollisuus alkoi olla samanlaisessa kilpailuasemassa kulutuselektroniikassa. Kauppasopimus koski mm. mikropiirejä, riisiä, japanilaisten autojen kokoonpanotehtaiden sijoittamista Yhdysvaltoihin ja Delta-kantorakettia. Reaganin hallinnon kehittäessä 1980-luvun alussa ns. kaupallisia Delta-laukaisuja, Japanin lisenssivalmistus loppui.


title: N-1

text: Tanegashimasta tehdyt NASDAn kokeellisten satelliittien laukaisut:


title: Denver Broncos

text: Denver Broncos on Yhdysvalloissa NFL:ssa pelaava amerikkalaisen jalkapallon ammattilaisseura, joka on kotoisin Denveristä, Coloradosta. Joukkue on National Football Leaguen jäsen American Football Conferencen läntisessä divisioonassa, AFC Westissä.


title: Denver Broncos

text: Broncos aloitti pelaamisen American Football Leaguessa vuonna 1960 ja liittyi NFL:ään osana AFL:n ja NFL:n yhdistymistä. Joukkue on voittanut Super Bowlin vuosina 1998 ja 1999, jolloin pelinrakentajana toimi John Elway ja päävalmentajana Mike Shanahan, sekä vuonna 2016, jolloin pelinrakentajana oli Peyton Manning ja päävalmentajana Gary Kubiak. Elway oli mestaruuden aikana Broncosin toimitusjohtaja.


title: Luettelo Crash Bandicoot -pelisarjan hahmoista

text: Tämä on luettelo "Crash Bandicoot" -peleissä esiintyvistä hahmoista.


text: Crash Bandicoot on sinisiin, farkkujen näköisiin housuihin sonnustautunut oranssi pussimäyrä, joka kävelee kahdella jalalla. Tohtori Neo Cortex loi hänet johtamaan luomaansa mutanttiarmeijaa. Crash kuitenkin pakeni ja päätti estää Cortexin suunnitelmat maailmanvalloittamisesta. Crash on pelisarjan päähenkilö.


text: Coco Bandicoot on Crashin pikkusisko, joka yleensä toimii Crashin ”tiimin” mekaniikkanerona. Coco esiintyi ensimmäisen kerran pelissä ""


text: Aku Aku on Crashin porukan jäseniä suojeleva muinainen poppamies, joka liikkuu ja puhuu naamion kautta muille hahmoille.


text: Crunch Bandicoot on tohtori Neo Cortexin luoma uusi versio Crashista, jonka tämä loi tuhoamaan Crashin. Kuitenkin hän liittyi Crashin porukkaan sen jälkeen kun oli tajunnut, että Uka Uka ja Cortex kontrolloivat häntä. Hän on Crashin porukasta fyysisesti vahvin, suurin piirtein yhtä vahva kuin Tiny tai Koala Kong.


text: Tohtori Neo Cortex on Crashin arkkivihollinen, joka loi Crashin ja monia muita mutanttieläimiä tarkoituksenaan niiden avulla valloittaa maailma.


text: Uka Uka on noitatohtorin hengen, Aku Akun, paha kaksoisveli. Hänet nähdään useimmiten tohtori Neo Cortexia johtavana ja neuvovana henkenä, joka puhuu ilmassa leijuvan maskin kautta. Uka Uka ja Aku Aku ovat pelien vastakkaiset voimat, kuten heidän nimensäkin jo kertovat.


text: "" hän ei halua Cortexin auttavan enää maailman valtaamisessa vaan pyytää ajanhallitsijaa N. Tropya auttamaan siinä. "" Cortexin avaruusasema putoaa maahan ja tuhoaa Uka Ukan vankilan samalla vapauttaen hänet. Crash saa tietää Ukan olevan Cortexin voiman lähde. Uka auttaa Cortexia viimeisen loppuvastuksen aikana.


text: "Crash Team Racingissa" Uka Uka suojelee pelaajaa ja antaa pelaajalle neuvoja, jos pelaaja pelaa Cortexilla, N. Ginillä, Tinyllä tai Dingodilella tarinatilassa. Hän suojelee joitain avattuja hahmoja, kuten N. Trophya ja Ripper Roota. "Nitro Kartissa" Uka Ukan rooli on sama kuin "Crash Team Racingissä".


text: "Crash Bashissa" Uka Uka komentaa oman joukkueensa hahmoja; Cortexia, N.Brioa, Koala Kongia ja Rilla Roota. Toista joukkoa auttaa Aku Aku. Melt Panic -tasossa Uka sulattaa kentän reunoja ja voi esimerkiksi taikoa pelaajan lumipalloksi.


text: "" Uka Uka kutsuu avukseen Elemental-naamiot, Rok-Kon, Wa-Wan, Py-Ron sekä Lo-Lon, avukseen maailman valloituksessa ja viimeistelemään Cortexin viimeisimmän mutantin nimeltään Crunch, joka lopuksi tajuaa Ukan ja Cortexin kontrolloivan häntä ja menee ”hyvien” puolelle.


text: Uka uka on esiintynyt pomovastuksena myös "Twinsanityssa" ja "Crash of the Titansissa".


text: "" Cortex on liittoutunut Nitrus Brion kanssa, ja he ovat kehitelleet NV-laitteen, jonka he lähettävät kaikille saaren asukkaille ilmaiseksi, ja siten voivat voisivat valloittaa Vamppasaaren. Cortex ja Brio nappaavat Uka Ukan. Crashin ja Aku Akun pelastettua Ukan heidän täytyy löytää hänen kolme voodooluuta. Crashin ja Aku Akun löydettyä luut Uka kertoo, miten he voivat tavoittaa Cortexin, ja Uka myös antaa heille nopeammat reitit (kolme teleporttia) eri paikkoihin. Tämä kaikki saattaa kertoa että Uka Uka oli kääntynyt pelastuksen ja voodooluiden palautusten jälkeen Crashin puolelle.


text:
Tohtori N. Gin on Cortexin oikea käsi, joka toimii Cortexin puolen tekniikkanerona.
N. Ginin päässä on räjähtämätön ydinohjus, joka savuaa aina, kun hän tuntee vihaa tai ärsyyntyy johonkin. Ensimmäisen kerran N. Gin esiintyy "" -pelissä, jossa hän on neljäs pomovastus. Sen jälkeen hänet nähdäänkin lähes jokaisessa "Crash Bandicoot" -pelissä, yleensä pomovastuksena.


text: N. Tropy on ajan valtias, jonka teki ensiesiintymisensä "" -pelissä kolmantena pomovastuksena. Hänet tunnistaa sinisestä ihostaan, jonka hän on saanut liiasta aikamatkailusta ja ääniraudasta, jota hän käyttää aseenaan. Hänet tunnistaa myös pehmeästä brittiaksentista. Vaikka Cortex onkin hänen kollegansa ja johtaja, Tropy pitää itseään parempana johtajana ja sen takia hän onkin myös Cortexin ”kilpailija”. Tropy rakensi Time Twisterin, jolla Cortexin porukka voisi liikkua ajassa eteen- ja taaksepäin ja hakea kaikki kristallit niiden alkuperäisiltä paikoiltaan.


text: Tropy nähdään lisäksi peleissä "Crash Team Racing", "", "Crash Nitro Kart", "Crash Twinsanity" ja "". Ajopeleissä Tropyn saa pelattavaksi hahmoksi voittamalla kaikki hänen haamuaikansa time trial -pelitiloissa.


text: Tohtori Nitrus Brio (lyhyesti Brio tai N.Brio) esiintyy peleissä "Crash Bandicoot", "", "Crash Bash", "Crash Twinsanity" ja "".


text: Nitrus Brio on hieman pidempi kuin Tohtori Neo Cortex ja hänen asukokonaisuuteensa kuuluu usein vihreä takki ja saappaat. Nitruksen laboratoriotakki on pitkä verrattuna Cortexiin, hänellä ei ole suojahansikkaita, toisin kuin Cortexilla. Brion otsa on hyvin korkea, ja hänellä on kaksi metallista pulttia kiinni päässään. Hänen suustaan erottuu myös selvästi suuri etuhammas.


text: Tohtori Nitrus Brio on asiantuntija kemiassa, fysiikassa ja mutaatiogenetiikassa. Nitrus oli ensimmäinen Tohtori Neo Cortexin kumppani maailmanvalloituksessa, jonka alkuperäisidea oli rakentaa mutatoitujen australialaisten eläinten armeija. Suunnitelmansa mahdollistamiseksi Tohtori Neo Cortex oli kehittänyt idean evolvosäteestä, laitteesta joka kiihdyttää eläinten evoluutioita miljoonilla vuosilla. Cortex ei kuitenkaan koskaan onnistunut rakentamaan toimivaa evolvosädettä, mutta Nitrus Brio onnistui. Tästä syystä Cortex tuli Nitrukselle kateelliseksi ja otti kaiken kunnian Nitruksen työstä. Brioa alkoi vähitellen ärsyttää Cortexin jatkuva pomottelu ja kunnianvieminen hänen keksinnöistään, joten kun Cortex erotti Nitruksen, hän alkoi hautomaan kostoa Cortexille.


text: Toisessa pelissä ("") Nitrus Brio auttaa Crashia ja Cocoa tuhoamaan Cortexin avaruusaseman valtavalla lasersäteellä.


text: Viidennessä juhlapelissä ("Crash Bash") Nitrus on joutunut liittoutumaan Cortexin kanssa, koska Uka Uka kutsui suurimmat sankarinsa taisteluun.


text: Pelissä "Crash Twinsanity" Nitrus on liittoutunut Tohtori Nefarious Tropyn ja N.Ginin kanssa, saadakseen haltuunsa varastetut jalokiviaarteet.


text: Pelissä "" Nitrus ja Cortex ovat liittoutuneet ja keksineet NV-laitteen, jolla he valloittavat koko Vamppasaaren ja kontrolloivat lähes kaikkia saaren asukkaita. Brio valmisti lisää NV-laitteita kaatopaikalla ja hänen apureinaan toimivat N. Ginin entiset palvelijat, Tuomioapinat. Crashin ja Aku Akun piti kukistaa N. Brio sekä NV-laitteen vallassa oleva Crunch. Crashin ja Aku Akun lyötyä heidät Brio kertoi, että käyttävät Uka Ukan pahaa mojoa NV-laitteiden voimavarana.


text: Dingodile esiintyi ensimmäisen kerran videopelissä "in" kakkospomona. Hän on hybridimutanttihahmo, jolla on sekä dingon että krokotiilin piirteitä. Dingodile käyttää aseenaan liekinheitintä. Hän käyttää melkein kainaloihin ylettyviä pitkiä housuja. Vapaa-aikanaan Dingodile pelaa krokettia ja lukee William Shakespearen teoksia. Dingodile puhuu australialaisella aksentilla. "Crash Twinsanityssä" Dingodilen ulkonäkö vaihtui. Samaisessa pelissä hänestä oli tullut aikaisempaa aggressiivisempi. Vaikka Dingodile saattaa näyttää tavalliselta kätyriltä, hän on yksi älykkäimmistä Neo Cortexin mutanteista.


text: "Crash Bandicoot 3: Warpedissa" Dingodilen piti hakea tohtori N.Tropyn Time Twister -aikakoneella kristalleja jääkaudelta tri Neo Cortexille ja Uka Uka -naamiolle ja yritti tuhota Penta Penguinin, mutta Crash pysäytti tämän aikeet. Dingodilen seuraava esiintyminen nähtiin "Crash Team Racingissa", jossa hän on pelattava hahmo. Hän on nopea, mutta hidas kääntymään mikroautollaan. "Crash Bashissa" Dingo oli hyvien puolella Aku Akun valittua hänet joukkueeseensa. Dingodilella on Crash Bashissa samat taidot kuin Rilla Roolla. Vuonna 2001 julkaistussa pelissä "issa" Dingodile oli parissa kentässä esteenä sekä ampumassa liekinheittimellään. Dingodile on ensimmäinen pomovastus "Crash Bandicoot: The Huge Adventuressa", mutta tällä kertaa Crash kohtaa hänet veden alla. "Crash Nitro Kartissa" Dingodilen saa pelattavaksi hahmoksi voittamalla yhden punaisen jalokiven. CNK:ssa Dingodilen päässä oli karhupumppu. Dingodile esiintyy myöhemmin "Crash of the Titansissa" Nintendo DS -versiossa pomovastuksena.


text: Tiny Tiger on vahva mutanttitiikeri, joka on ollut päävastuksena useissa sarjan peleissä. Tiny oli Cortexin ensimmäisiä luomuksia. Ensimmäisen kerran hän esiintyi sarjan toisessa osassa, pelissä "Crash Bandicoot 2: Cortex Strikes Back" ja oli kolmas pomovastus.


text: "Crash Bandicoot 3: Warped" -pelissä Tiny Tiger esiintyi gladiaattorina ja hänellä oli lemmikkeinä lauma nälkäisiä leijonia, mutta kuten aiemmassakin pelissä hän epäonnistui lyömään Crashin. Tiny esiintyy myös Crash Team Racingissa pelattavana hahmona. Tiny on pelattava hahmo myös "Crash Bashissa", mutta hän on hyvien puolella Aku Akun valittua hänet, koska hyvien ja pahojen kilvassa piti olla tasavertaisesti kilpailijoita. "Crash Bandicoot: The Wrath of Cortex" -pelissä hän toimii esteenä joissain tasoissa. Tiny on kolmas pomovastus Crash Bandicoot: Huge Adventuressa. Crash Nitro Kartissa Tinyn rooli ja auto ovat samankaltaiset kuin "Crash Team Racingissa". Tiny esiintyy Crashin ”syntymäpäivillä” "Twinsanityssä" cameoroolissa. Hän on pomovastus "Crash of the Titans" -pelissä, hänen persoonallisuuttaan on muutettu vaarallisen aggresiivisesta pelokkaaksi nyhveröksi. Hänen apureinaan pelissä toimii sinisiä mutanttikoaloja, joita kutsutaan Koo-aloiksi.


text: Nina Cortex on Tri Neo Cortexin ilkeä sisarentytär. Ninalla on mustat hiukset, suuret etuhampaat ja isot venyvät rautakädet. Nina nähdään ensimmäistä kertaa pelissä "Crash Fusion" (pomovastuksena) ja myöhemmin pelissä "Crash Twinsanity" jossa hänellä on suurempi rooli ja on pelattava hahmo. Crash ja Cortex tarvitsevat Ninan apua korjatakseen Psychetronin, joten kaksikko lähtee hakemaan häntä Pahuuden akatemiasta. Nina esiintyy myös "Crash Tag Team Racingissä", jossa hän puhuu ensimmäistä kertaa. "Crash of the Titans" -pelissä Ninalla on suurempi rooli. Nina ja Uka-Uka lemppaavat Cortexin, kun hän ei saa Crashia eikä Aku-Akua hoidetuksi. Nina on "Crash of the Titans" -pelin päävastus. "Crash Mind Over Mutant" -pelissä Nina esiintyy enimmäkseen videoissa ja vain joissakin tarinan kohdissa. Cortex on lähettänyt Ninan ilkeään yhteiskouluun. Ennen Nina oli Matamin tyttö ja entisen koulun valtiatar. Ninan suomenkielinen ääninäyttelijä on Mirjami Heikkinen.


text: Mutantit ovat Crashin vihollisia, mutta kun Crash kaappaa niitä, muuttuvat ne Crashin ystäviksi. Ne ovat Cortexin orjia.


text: Ratcicle (suom. "Jäärotta") on rotan ja jään mutanttiyhdistelmä. Se esiintyy "Crash of the Titansissa" jaksossa 11 11:na vihollisena ja "issa" ensimmäisenä vihollisena, ja sitä käytetään 1. pomossa, jotta pallot tuhoaisivat Cocon koripallonheittimen. Ratciclen elementti on jää, jonka kuulee jo suomenkielisestä nimestä.


text: Scorporilla (suom. "Skorilla"), on jättiläismäinen sinertävä tai musta hirviö "Crash of the Titans" -pelissä. Se on sekoitus gorillaa sekä skorpionia. Sillä on gorillan vartalo, mutta skorpionin häntä sekä pistin. Se on toinen pelin ”kapteeneista”, eli voimakkaimmista yleishirviöistä.


text: Scorporillan elementti on tuli, ja lähes kaikki sen hyökkäykset perustuvat tuleen. Niitä ovat muun muassa perushyökkäys Tail Whip, jossa titaani huitaisee vastustajaa ensin nyrkillään ja sen jälkeen pyöräyttää liekehtivää häntäänsä. Toinen, hieman voimakkaampi hyökkäys on Scorporillan suojauksen rikkomisisku. Siinä Scorporilla kärventää vastustajansa piikillään hännässään. Scorporillan voimakkain isku on kuitenkin Groung And Pound, jossa se iskee nyrkkinsä maahan synnyttäen voimakkaan paineaallon.


text: Scorporilla nähdään pelissä ensi kertaa jaksossa 9 yhdeksäntenä vihollisena, operaatio Veteenheivaus (suomenkielinen nimi). Scorporillaa käytetään myös useissa Mojohuoneissa, sekä päävastuksessa.


text: Scorporilla nähdään "Crash: Mind Over Mutant"issa viidentenä vihollisena 2.:vastustajana.


text: Rhinoroller (suom. "Sarvikieppo") on sarvikuonon, leijonan ja vyötiäisen yhdistelmä. Se esiintyy "Crash of the Titansin" viidentenä vihollisena (Jaksosta 5 alkaen) ja "issa" kuudentena vihollisena. Rhinorollerin elementti on tuli.


text: Spike (suom. "Vaarna") on yksi mutanteista "Crash of the Titans" -pelin episodissa 1 ensimmäisenä vihollisena. Spiken elementti on maa, jota se tarvitsee iskuihinsa. Spike on nähty episodeissa 1, 3, 4, 6, 7 ja 8. Hahmo esiintyy mojohuoneissa 3, 4, 5, 9 ja 15. Spikella on pelottavat pöytätavat. Spikella on neljä iskutapaa. sen nopea hyökkäyssarja on raapiminen, ja se murtaa torjunnan taklaamalla. Spiken vahvin hyökkäys on piikkien kasvatus. Spikella on torjumishyökkäys, jolloin se kasvattaa piikkejä ihostaan. Spike nähdään "Crash: Mind over Mutantissa" seitsemäntenä vihollisena.


text: Magmadon on mutantti joka esiintyy "Crash of the Titansissa" episodissa 7 seitsemäntenä vihollisena ja Crash: Mind Over Mutantissa kolmantena mutanttina. Sen elementti on magma jonka nimikin kertoo. Magmadonilla on viisi hyökkäystapaa. Magmadon voi liikkua esteittä laavassa.


text: Sludge (suom. "Liete") on myrkkyhapon, kameleontin ja sammakon yhdistelmä. Se esiintyy "Crash of the Titansissa" jaksossa 9 kymmenentenä vihollisena ja Crash: Mind Over Mutantissa yhdeksäntenä vihollisena. Sludgen elementti on liete. Sludge kuuluu luokkaan rengit. Sludge esiintyy myös mojohuoneissa ja -haasteissa.


text: Telekineettinen mutantti (lyhenteeltään TK) on telekineettinen pingviini. Se esiintyy Crash: Mind over mutantissa neljäntenä vihollisena. TK:n elementti on sähkö.


text: Battler (suom. "Taisto") on lepakko, jolla on haukan ääni ja veitsenterävät siivet. Battler esiintyy Crash of the Titansissa ja Crash: Mind over Mutantissa. Battlerin puolustustapa kungfu on veitsenterävä.


text: Grimly (suom. "Synkeilijä") on "Crash: Mind over Mutantissa" esiintyvä haamumutantti. Se on pelin 12. vihollinen. Grimly esiintyy Synkeilyvuorella, jossa niiden tehtävä oli kätyreinään toimivien Znu-olentojen ohella vankina pidettyä Uka Ukaa. Grimlyt ovat myös yhdet Tri Neo Cortexin rengeistä.


text: Yuktopus (suom. "Inhamustis") on sekoitelma jakkia, mustekalaa, puista tuhokonetta, ja vesinokkaeläintä, joka kantaa säkkipilliä sarvessaan. Tämä esiintyy episodessa Zoomin temppeli neljäntenä vihollisena. Siinä tämä täytyy kaapata Goarilla, joka pitää kaapata Spikella. Yuktopusilla täytyy tuhota Zoomin temppelin katossa olevat seinät. Kun seinät ovat kaadettu, Cortex on voitettu. Lopuksi Crash ja Aku Aku jättävät väsyneen Yoktopuksen.


text: Stench (suom. "Löyhkä") on yhdistelmä skunkkia ja korppikotkaa. Se esiintyy "Crash of the Titansissa" episodissa 8 kahdeksantena vihollisena ja "Crash: Mind Over Mutantissa" 14.:na vihollisena. Elementti on löyhkä. Stenchilla on kolme iskutapaa sekä COTT että CMOM.


text: Arachnina (suom. "Arakniina") on Nina Cortexin käyttämä jättiläishämähäkki "Crash of the Titansissa" 20. episodissa 15:ntenä ja viimeisenä vihollisena. Arachnina on Crash of the Titansin vahvin ja vaikeimmin haltuunsaatava mutantti.


text: Shellephant (suom. "Rapunorsu") on "Crash of the Titansin" kuudes hirviö. Esiintyy episodeissa 6, 7 ja 15 pelin COTT kuudentena vihollisena.


text: Ee-Lectricer (suom. "Sähköttäjä") on mutantti joka on mutatoitunut ankeriaasta ja basiliskista. Elementti on sähkö.


text: Uka Ukalla on iso rooli "Crash of the Titansissa" 14. vihollisena. Hän on pomo-vastus episodissa 17. Taistellessa häntä vastaan Uka Uka on puisessa vartalossa. Uka pystyy lyömään kädet ristissä joka on sen nopea hyökkäys. Ukan kova hyökkäys ovat nitrohiukkaset jotka se ohjaa etsimään Crashin jolloin Uka Uka lyö maahan, sitten Crashin ympärille nousee piikkejä joka on todella voimakas hyökkäys. Ukan voimakkain erikoishyökkäys on sydän, josta se ampuu punaisia lasersäteitä, mutta Ee-electric ja Battler voivat torjua ne.


text: Goar (Karhi) on karhusta ja villisiasta yhdistetty mutantti. Se esiintyy "Crash of the Titansissa" episodissa 2 toisena vihollisena. Elementti on tuli.


text: Snipe (Väijy) on mutantti joka ampuu myrkyllisiä höyheniä. Esiintyy "Crash of the Titansissa" episodissa 2 kolmantena vihollisena ja CMOM kahdeksantena vihollisena.


text:
Bearminator on suuri jääkarhu. Hän käyttää kapteenin hattua ja on myös pienen sukellusveneen kapteeni.
Hän esiintyi ensimmäisen kerran "" -pelissä. Hän oli myös toinen loppuvastus "Crash Bash" -pelissä, jossa hän ohjasi sukellusvenettä."Crash Team Racing" -pelissä Bearminator esiintyi Polar Pass -kentässä.


text: Koala Kong nähtiin ensimmäisen kerran vuoden 1996 "Crash Bandicoot" -pelissä kolmantena pomovastuksena. Toinen esiintyminen oli "Crash Bash" -pelissä vuonna 2000. Kolmas esiintyminen oli cameorooli "Crash Twinsanityssa". Koala Kongin kuvan voi myös nähdä "" -pelissä.


text: Komodo Joe on mutanttikomodonvaraani, joka on erikoistunut sapelien käyttöön veljensä Moen kanssa. Liskoveljeksistä Joe edustaa psyykkistä ja Moe fyysistä voimaa. Joe esiintyi kerran yksin pomovastuksena ja kaksi kertaa Moen kanssa. Joe on viisaampi ja selvästi tunnetumpi kuin veljensä, sillä Moe ei koskaan esiintynyt yksin pomovastuksena, vaan aina Joen kanssa. Joe on väriltään vihreä, ja käyttää violetin väristä pitkää takkia. Hänellä erottuu selvästi kaksi erilleen olevaa etuhammasta. Joe on myös viisaampi, laihempi ja hiukan pidempi kuin Moe. Muuten he ovat samannäköisiä. Joe ja Moe tekivät ensiesiintymisensä "issa" toisina pomovastuksina. Crashin piti yrittää väistellä Moen sapeleiden heittelyä ja Joen pyörimistä. Kun Joe oli pökerryksissä pyörimisestä Crashin piti iskeä Joeta, jotta hän kimpoisi päin Moeta ja niin he menettivät elämiä.


text: Toinen esiintyminen nähtiin "Crash Team Racing" -ajopelissä. Joe oli tällä kertaa yksin kolmantena pomovastuksena. Hän käytti loputtomasti TNT- ja Nitro-pommeja keltaisella autollaan. TNT:n osuessa maahan, se räjähti heti. Hänellä oli Nitroja vähemmän. Hänen kotiratansa on Dragon Mines. Komodo Joen saa käyttöön koodilla tai voittamalla sininen timantti seikkailumoodissa. Varaaniveljekset palasivat kolmanniksi pomovastuksiksi "Crash Bash" -peliin. Heitä ja heidän isoa alustaan vastaan piti mennä tankkitasojen tapaisessa kentässä. Joe ja Moe ampuivat aluksi vihollisiaan Tinyn ja Koala Kongin tehokkailla piikkipalloilla ja sen jälkeen Neo Cortexin ja Nitrus Brion nopeilla säteillä. Tämänkin jälkeen aluksesta nousi vielä kaksi isoa ohjustykkiä. Kun nämä kolmet eri aseet oli tuhottu, tulivat itse Joe ja Moe kentälle tankkeineen. Pelaajan aseet muuttuivat ohjuksiksi. Kun liskoveljeksiä ampui niillä tarpeeksi, he tuhoutuivat.


text: N. Trance on munanmuotoinen olento, joka on hypnotisoimisen mestari "Crash Bandicoot" -pelisarjassa. Hän on N. Tropyn vanha toveri. Hänellä on pitkät robottikädet ja räpylämaiset jalat. N. Trancen saa pelattavaksi hahmoksi "Crash Nitro Kartissa". N. Trance on esiintynyt "Crash Twinsanityssä" Ant Agonyn sarjakuvassa ja joissakin kuvaekstroissa. Hänet oli tarkoitus sisällyttää peliin, mutta suunnitelma peruttiin.


text: Nitros Oxide on nelijalkainen avaruusolento Gasmoxia-planeetalta. "Crash Team Racingissä" Oxide haastaa pelaajan kilpa-ajoon, jonka tulos määriittää maapallon kohtalon. Oxide oli viimeinen päävastus omassa aluksessaan, kun taas "Crash Nitro Kartissa" Oxide oli adventuressa ei-pelattava hahmo. Muuten Oxidella pystyi ajamaan. Myös "Crash Bashissä" Oxide oli viimeinen vastus. "Crash Twinsanityssä" Oxide oli cameoroolissa, hän leijui omalla audollaan Crashin ”syntymäpäivillä”.


text: Papu Papu on N. Sanity Islandilla sijaitsevan alkuasukasheimon päällikkö. Hän vihaa sitä, jos hänet herätetään tai jos häntä häiritään kesken syönnin. Hän on lihava ja hänellä on yleensä mukana keppi, jonka päässä on pääkallo ja sulkia. Lisäksi hänellä on vihreä lannevaate. Papu Papu on ensimmäinen pomovastus ensimmäisessä "Crash Bandicoot" -pelissä, jossa hän pyörii ympäri ja pyörittää pääkallokeppiään. Hän on toinen pomovastus "Crash Team Racing" -pelissä. Hänet piti voittaa samalla väistellen pulloaseita, mitä hän jätti taakseen. Hänet sai pelattavaksi voittamalla vihreän timantin. Hänen auto ajaa nopeasti, mutta hän kääntyi huonosti. Papu Papu esiintyi muutaman kerran "Crash Twinsanityssä". Hän oli ensimmäinen vastus "Crash Bashissa", jossa hän käytti pieniä Crashin näköisiä vihollisia.


text: "Crash Bandicoot 2" -pelissä Penta on vihollinen talvikentissä. "Crash Bandicoot 3":ssa hän on toisen päävastustajan kentässä. Siinä Dingodile uhkaa Pentaa mutta sitten näkeekin Crashin ja yrittää tuhota hänet. Kun Dingodilen on voittanut, Penta hyppii kostoksi hänen päällän.


text: "Crash Team Racingissä" Penta on pelattava hahmo. Siinä Pentan nopeus, kiihdytys ja kääntyminen vaihtelevat tason mukaan. Penta on virheellisistä syistä huomattavasti nopeampi kun muut hahmot. Pentan väri (valkoinen) kartalla on ainoa, joka ei välky.


text: Pinstripe Potoroo on mutanttipäästäiskenguru. Hän on Cortexin henkivartija, jonka asu ja luonne pohjautuvat selvästi mafia-tyyliin. Lisäksi hän saa tuhoa aikaan varustukseensa kuuluvalla konepistoolilla. Pinstripe käyttää punaista smokkia, jossa on vihreä aluspaita ja musta kravatti. Hänellä on punaiset housut ja mustat kengät sekä musta, ylöspäin sojottava takatukka.


text: Pinstripen ensiesiintyminen nähtiin ensimmäisessä Crash -pelissä neljäntenä pomovastuksena. Silloin pelaaja yritti väistellä hulluna räiskivän Pinstripen konepistoolin ammuksia. Pelaajan piti iskeä Pinstripea kun hän latasi konepistooliaan. Pinstripen toinen esiintyminen oli "Crash Team Racing" -pelissä jälleen neljäntenä pomovastuksena. Siinä hän jättää pyöriviä pommeja taakseen mustalla autollaan. Pinstripen voi nähdä myös Crash Twinsanity:n välikohtauksessa ennen Cortexin pomotaistelua.


text:
Polar on jääkarhunpentu ja myös Crashin lemmikki, jolla Crash usein ratsastaa. "Crash Twinsanityssä" oli Crashin ”syntymäpäivillä” pesäpallomailan kanssa. Polar on myös pelattava hahmo "Crash Team Racingissä", ja kuten Puran, Polarinkin auto on hidas mutta hyvä kääntymään.
"Crash Bashissä" voi pelata peliä, jossa ratsastetaan Polarin näköisillä jääkarhuilla.


text: Pura on pieni tiikeri, jolla Coco Bandicoot ratsastaa. Pura on Cocon lemmikki ja on tosi rakas Cocolle. Puran ensiesiintyminen oli pelissä "Crash Bandicoot 3: Warped". "Crash Team Racingissa" Pura esiintyy pelattavana hahmona kuuluen valmiisiin hahmoihin. Hänen autonsa on hiukan hidas, mutta se on hyvä käänteissä. Puran auto on väriltään violetinsinisen. "Crash Nitro Kartissa" Pura on myös pelattavana hahmona. Hänellä ei voi pelata aivan heti, mutta pelin edetessä hänet voi saada pelattavaksi hahmoksi."Crash Boom Bangissa" Puralla voi pelata eräissä tasoissa. Crash Boom Bang -pelin jälkeen Puraa ei ole esiintynyt pelisarjassa.


text: Rilla Roo on mutanttiapina, joka on ollut pelattavana hahmona vain "Crash Bash" -pelissä. Rilla Roo muistuttaa ruumiinrakenteeltaan Dingodilea, mutta on lihavampi. Rilla käyttää puna-valkoraitaisia, lähes kainaloihin ulottuvia housuja, joissa on iso vyö. Hänellä on isot posket ja keltainen banaania muistuttava häntä, eikä hänellä ole kenkiä.


text: Ripper Roo on psykopaattinen, jakomielitautinen, dementoitunut mutanttikenguru. Ripper Roo on ensimmäinen tohtori Neo Cortexin luomista mutanttieläimistä, ja myös kaikkein epäonnistunein. Liian monta sädettä Cortex Vortex laitteesta sai Roon muuttumaan hulluksi, jolloin Ripper Roolle laitettiin pakkopaita. Roolla on myös todella outo naurunääni.


text: "Crash Bandicootissa" Ripper Roon löytää vesiputouksesta. Roo hyökkäsi pomppimalla ympäriinsä, jolloin pelaajan täytyi välttää osumista Roon partateräveitsen teräviin varpaankynsiin. Roo voitiin voittaa räjäyttämällä viereisiä TNT-laatikoita, kun Ripper Roo oli lähellä. Häviämisensä jälkeen Ripper Roo meni terapiaan hoitoon, jonka jälkeen Roo lähti yliopistoon ja onnistuneesti läpäisi sen.


text: "Crash Bandicoot 2: Cortex Strikes Back" -pelissä, tohtori Nitrus Brio palkkasi Ripper Roon pääsemään eroon Crashista. Ripper Roo oli muuttunut selvästi ulkonäöltään ja persoonalisuudeltaan (mutta ei pitkäksi aikaa). Hänellä oli silinteri, rusetti kaulassa, vaaleat viikset, silmälasit, kävelykeppi ja vaaleat hiukset (eivät näy kunnolla silinterin alta). Hänellä oli vieläkin jostain syystä päällään pakkopaita. Ripper Roo luki kirjastossaan rauhallisesti kirjoja, mutta raivostui kun Crash saapui sinne. Hänen taistelutyylinsä oli käyttää kävelykeppiä hyppykeppinä, ja aina pomppiessan kun hän kosketti lattiaa, lattialaatta muuttui TNT:ksi. Pelaajan täytyi juosta turvalliseen paikkaan ja odottaa että TNT:t räjähtäisivät ja räjäyttäisivät Roon. Ensimmäisen räjähdyksen jälkeen Ripper Roo muuttui takaisin omaksi itsekseen (mutta vielä hullummaksi kuin yleensä). Nyt hänen asusteensa lensivät pois, ja silinterin alta paljastui pitkä ja suuri hiuspehko. Ripper Roo jatkoi hyppimistä edelleen, mutta nyt lattialaatat muuttuivat Nitroksi. Seuraavan räjähdyksen jälkeen Roo menetti tajunsa hetkeksi aikaa, jolloin pelaajan täytyi pyöräyttää Roota, jolloin Ripper Roo menettäisi elämän.


text: Hän ilmestyi seuraavaksi "Crash Team Racingissa" ensimmäisenä loppuvastuksena ja salaisena hahmona. Pakkopaidan takia hän joutui ohjaamaan mikroautoansa toisella jalallaan. Roo oli mukana "Crash Bashin" mini-pelissä nimeltään ”El Pogo Logo”, jossa hän käytti melkein samaa systeemiä kuin "Crash Bandicoot 2":ssa, paitsi että hän saattoi pysähtyä areenan keskelle ja ampua ohjuksia satunnaisesti eri suuntiin. Hänen ulkonäkönsä oli samanlainen kuin "Crash Bandicoot 2":ssa. Hänen nitrojaan piti vältellä kristallihaasteessa. Ripper Roota ei olla sen koommin enää nähty. Hänen piti alun perin olla mukana "Crash Nitro Kartissa", ja hän hyppi Crashin ”syntymäpäivillä” "Crash Twinsanityssa" ja hänellä oli ”pyörresilmät”.


text: Tawna Bandicoot on Crashin suuri rakkaus ensimmäisestä Crash Bandicoot - pelistä, joka kuitenkin myöhemmin jätti hänet. Tawnan voi silti nähdä Crash Boom Bang!:issä pelattavana hahmona ja hänen kuvan voi nähdä Crash Twinsanity:ssa Slip slide icecapages tasolla Moulin Cortexin luona.


title: Udo Kier

text: Udo Kier (oik. Udo Kierspe; s. 14. lokakuuta 1944 Köln, Saksa) on saksalainen näyttelijä.


title: Udo Kier

text: Udo Kier syntyi toisen maailmansodan aikana. Sairaala, jossa hän syntyi, pommitettiin maan tasalle vain hetki Kierin syntymän jälkeen. Kierin isä oli paljon poissa tämän ollessa lapsi, eikä Kier tiennyt tai kuullut isästään juuri mitään. Kier muutti 18-vuotiaana Isoon-Britanniaan opiskelemaan englantia ja näyttelemistä.


title: Udo Kier

text: Kier aloitti näyttelijänuransa käymällä Isossa-Britanniassa teatterikursseja. Myöhemmin hänelle tarjottiin roolia Michael Sarnen elokuvassa "Road to St. Tropez" (1966). Vaikka rooli oli pieni, se oli hänen näyttelijänuransa alku. Ensimmäisen suuremman roolinsa hän sai elokuvassa "Hexen bis aufs Blut gequält" (1970), joka kiellettiin 31 maassa sen sisältämän seksin ja väkivallan takia.


title: Udo Kier

text: Myöhemmin Kier tapasi lentokonematkalla ohjaaja Paul Morrisseyn, joka tarjosi hänelle pääroolia elokuvassa "Frankenstein, teurastaja" (1973). Se ja sen sisarelokuva "Blood for Dracula" (1974) tekivät Kieristä tunnetun.


title: Udo Kier

text: 1970-luvulla Kier oli mukana monissa elokuvissa, joissa useimmissa hänen äänensä oli dubattu. Dario Argenton elokuvan "Suspiria – tappavat huokaukset" (1977) kuvauksissa Kierin kohtausta kuvattaessa ilmeni äänityksessä teknisiä ongelmia. 1980-luvulla Kier teki hyvin vähän töitä Euroopan ulkopuolella. 1990-luvulla hän alkoi saada näkyvyyttä Yhdysvalloissa. Hänen ensimmäinen läpimurtonsa oli roolihahmo Hans elokuvassa "Matkalla Idahoon" (1991). Kier näytteli Pamela Andersonin apuria Curlya elokuvassa "Barb Wire" (1996) ja Ron Campia elokuvassa "Ace Ventura – lemmikkidekkari" (1994), jossa Jim Carrey esitti pääosaa. Kier näytteli vuosina 1996 ja 1999 tehdyssä eurooppalaisena yhteistuotantona valmistuneessa Pinocchio-duologiassa pääpahista Lorenzinia, sekä tämän vaimoa Madame Flambeauta. Vuosina 1999–2001 hän näytteli tietokonepelissä "" ja sen lisäosassa "" Yuri-nimistä hahmoa.


title: Udo Kier

text: Udo Kier on työskennellyt yli kolmikymmenvuotisen näyttelijänuransa aikana monien ohjaajien, kuten Charles Mattonin, Gus Van Santin ja Walerian Borowczykin, sekä hyvän ystävänsä, elokuvaohjaaja ja -käsikirjoittaja Lars von Trierin kanssa. Hän on von Trierin Agnes-tyttären kummisetä.


title: Udo Kier

text: Kier asuu Kaliforniassa, mutta työskentelee usein Euroopassa, missä hänet tunnetaan paremmin.


title: Stadion Niederrhein

text: Stadion Niederrhein on Oberhausenissa Saksassa sijaitseva vuonna 1926 valmistunut jalkapallo ja yleisurheilustadion. Se sijaitsee kapealla saarella Rein–Herne-kanavan ja Emscherjoen välissä A42-moottoritien välittömässä läheisyydessä. Sen pääkäyttäjä on jalkapallojoukkue Rot-Weiß Oberhausen. Stadionin katsojakapasiteetti on 21 318, joista 4 039 on katettuja istumapaikkoja. Kotijoukkueen kannattajat seuraavat peliä perinteisesti Emscherkurve-päätykatsomosta.


title: Stadion Niederrhein

text: Stadionin avausottelu pelattiin 28. helmikuuta 1926 Duisburger Spielvereinin ja Arminia Bielefeldin välillä, jota oli seuraamassa 22 000 katsojaa. Stadionin yleisöennätys on epävirallisesti 44 000 – 48 000 katsojaa 18. kesäkuuta 1950 pelatusta ottelusta Preußen Dellbrück – Kickers Offenbach, joka oli uusintaottelu pääsystä Saksan mestaruusfinaaliin.


title: NK Domžale

text: NK Domžale on vuonna 1921 perustettu slovenialainen jalkapallojoukkue, joka pelaa Slovenian korkeimmalla sarjatasolla, PrvaLigassa. Joukkue pelaa kotiottelunsa Domžalen kaupungissa. Seura on vahvistanut asemaansa PrvaLigan eliitissä 2000-luvulla voittaen kaksi kultaa ja kaksi hopeaa. Kaudella 2005/2006 NK Domžale selvitti UEFA-cupissa tiensä kahden karsintakierroksen läpi, mutta hävisi ensimmäisellä kierroksella VfB Stuttgartille.


title: Preservation Act 1

text: Preservation Act 1 on The Kinksin marraskuussa 1973 julkaistu studio- ja konseptialbumi. Se on samalla ensimmäinen osa "Preservation"-sarjaa, jonka toinen osa, "Preservation Act 2", julkaistiin seuraavana vuonna.


title: Preservation Act 1

text: "Preservation Act 1" ajaa samaa aihetta kuin vuonna 1968 julkaistu "The Kinks Are the Village Green Preservation Society". Yhtyeen kotimaata Isoa-Britanniaa käsitellään nostalgiseen sävyyn. "Preservation" oli kuitenkin tyyliltään selvärakenteisempi.


title: Preservation Act 1

text:
Albumi sijoittui Yhdysvaltain listalla sijalle 177, mikä oli yhtyeen historian heikoin albumilistasijoitus kyseisessä valtiossa.A-puoli
B-puoli


title: Bombshell

text: Bombshell (Britanniassa nimellä Blonde Bombshell, Suomessa televisioesityksessä käytetty nimeä Platinapommi) on Victor Flemingin ohjaama yhdysvaltalainen screwball-komediaelokuva vuodelta 1933. Elokuvan pääosia näyttelevät Jean Harlow, joka esittää Hollywoodin kuuluisinta elokuvatähteä Lola Burnsia, sekä Lee Tracy, Frank Morgan ja Franchot Tone. Sivuosissa ovat muiden muassa Una Merkel ja Ted Healy.


title: Bombshell

text: Elokuvan ovat käsikirjoittaneet John Lee Mahin, Jules Furthman ja Norman Krasna Caroline Francken ja Mack Cranen samannimisen näytelmän pohjalta. "Bombshell" on mustavalkoinen ja on 96 minuutin, eli tunnin ja 36 minuutin mittainen.


title: Bombshell

text: "Bombshell" sai ensi-iltansa Yhdysvalloissa 13. lokakuuta vuonna 1933. Tuotantoyhtiönä oli Metro-Goldwyn-Mayer. "Bombshell" oli alun perin kirjoitettu Clara Bowin parodia mielessä.


title: Mark Victor

text: Mark Victor on yhdysvaltalainen elokuvakäsikirjoittaja ja -tuottaja. Hän on käsikirjoittanut ja tuottanut yhdessä Michael Graisin kanssa muun muassa elokuvat Poltergeist (1982), Poltergeist II (1986), Marked for Death (1990) ja Cool World (1992).


title: Mark Victor

text: Victor omistaa Michael Graisin kanssa tuotantoyhtiön Victor & Grais.


title: Hippothoos

text: Hippothoos oli kreikkalaisessa mytologiassa usean eri mieshahmon nimi.


title: Pikku-Timonen

text: Pikku-Timonen on noin kilometrin pituinen ja puolen kilometrin levyinen järvi Utajärvellä Pohjois-Pohjanmaalla. Järvi kuuluu Kiiminkijoen vesistöön. Sen vieressä on Iso-Timonen. Järven pohjoisrannalla, aivan Olvasjärventien vieressä on lintutorni, jonne pääsee maantieltä pitkospuita myöten. Järvi on yhtä kesämökkiä lukuun ottamatta asumaton. Pääosin soiset rannat ovat matalat ja ruohottuneet. Martti Koskinen on tehnyt paikasta kappaleen "Paikka ajaton", jonka Souvarit on levyttänyt 1997 albumille Tukkipojat + 6 lisäkappaletta.


title: Finlandia (näyttely)

text: Finlandia-näyttely on kansainvälinen filateelinen näyttely, joka on järjestetty Suomessa vuosina 1956, 1988 ja 1995. Nämä näyttelyt ovat olleet suurimpia Suomessa järjestettyjä postimerkkinäyttelyitä.


title: Joulujuhlan aika

text: Joulujuhlan aika on suomalaislaulaja Juhamatin joululevy. Se julkaistiin vuonna 1999.


title: Joulujuhlan aika

text: Sovitukset: Thomas Katter.


title: Timo Hirvonen (jääkiekkoilija)

text: Timo Hirvonen (s. 5. joulukuuta 1973 Varkaus) on entinen suomalainen jääkiekkoilija, pelipaikaltaan hyökkääjä. Hän edusti Kiekko-Espoota ja Espoo Bluesia kuudentoista kauden ajan. Bluesin lisäksi hän edusti lappeenrantalaista SaiPaa puolentoista kauden ajan 2003–2005 sekä ruotsalaista Malmö Redhawksia kaudella 2004–2005 siirryttyään sinne kesken kauden SaiPasta.


title: Timo Hirvonen (jääkiekkoilija)

text: Hirvonen lopetti uransa keväällä 2006. 6.3.2007 Hirvosesta tuli ensimmäinen Espoo Bluesin pelaaja, jonka paita nostettiin Espoon Areenan kattoon, ja hänen pelinumeronsa 33 jäädytettiin. Joulukuussa 2010 Hirvonen nimettiin Espoon Bluesin apuvalmentajaksi. Aikaisemmin hän on valmentanut Bluesin juniorijoukkueita.


title: Torrey Mitchell

text: Mitchell osallistui San Jose Sharksien leirille kesällä 2007 ja pelasi ensimmäisen NHL-ottelunsa lokakuussa 2007. Ensimmäisellä kaudella hän pelasi yleensä kolmosketjussa Patrick Rissmillerin ja Mike Grierin kanssa, ja hänestä tuli ylivoimamaalien taituri. Yleisön suosioon hän nousi alivoimamaalilla Anaheim Ducksia vastaan. Syyskuussa 2008 Mitchelliltä murtui jalka, kun hän törmäsi harjoituksissa maalitolppaan. Kaudeksi 2012–2013 hän siirtyi Minnesota Wildiin.


title: Hedenkoira

text: Hedenkoira ("Hedehund") on ruotsalainen koirarotu. Sen muut nimitykset ovat "gulhund" eli keltainen koira ja "holmshund".


title: Hedenkoira

text: Hedenkoira on keltainen pystykorva. Se painaa noin 22 kg ja säkäkorkeus vaihtelee 50-60 cm välillä. Väritys on joko hailakka tai vaaleankeltainen, kuono ja korvat ovat mustat.


title: Hedenkoira

text: Rotu on rauhallinen, hillitty ja ystävällinen.


title: Hedenkoira

text: Hedenkoira on hirvikoira, joka on kotoisin Pohjois-Härjedalenin Hede-nimiseltä alueelta. Aluelääkäri Weimer otti saamelaisleiristä valkoisen lapinkoiranpennun Royn 1920-luvun alkupuolella. Se saattoi olla myös valkoisen lapinkoiran ja harmaan norjanhirvikoiran risteytys, sillä tuolloin lapinkoiriksi kutsuttiin ylipäänsä valkoisia pystykorvia. Royn ja harmaan norjanhirvikoiran jälkeläisistä keltainen uros Spring oli huomattavan lahjakas metsästyskoira. Sen kyvyt herättivät ihmisten kiinnostuksen keltaisiin pystykorviin. Konrad Nordström on metsästänyt jo varhaisesta iästä asti hedenkoirien avulla. Vaikka vielä 1990-luvulla syntyi niin sanottuja keltaisia koiria, rotuun on nykyisin sekoittunut paljon harmaan norjanhirvikoiran verta. Sitä ei olla tunnustettu niin FCI:ssä kuin Ruotsin kennelliitossakaan ("Svensk kennelklubb").


title: Frendejä, kundeja

text: Frendejä, kundeja () on brittiläisen kirjailijan Cathy Hopkinsin kirjoittama kirjasarja. Se kertoo pohjoislontoolaisten tyttöjen Lucyn, Nestan, Izzien ja TJ:n elämästä. Ensimmäinen suomenkielinen "Frendejä, kundeja" -sarjan kirja ilmestyi vuonna 2008 ja viimeinen ilmestyi 2010. Suomessa sarjaa on julkaissut Otava ja suomentanut Peikko Pitkänen.


title: Scheissmessiah!

text: Scheissmessiah! on Yhdysvaltalaisen industrial metalia soittavan yhtyeen Hanzel und Gretylin neljäs kokopitkä albumi. Se julkaistiin 12. lokakuuta 2004. Albumilla on mukana uudet basisti ja rumpali, jotka liittyivät Über Allesin jälkeen.


title: Käsipainot

text: Käsipaino on voimaharjoittelussa käytettävä apuväline.


title: Käsipainot

text: Käsipainon edeltäjää käytettiin Intiassa jo yli tuhat vuotta sitten. Se oli muodoltaan nuijamainen. Nimellä ”nal” tunnettu voimailuväline oli muodoltaan levytangon ja käsipainon väliltä. Sitä käytettiin usein pareittain eri urheilumuotojen voimaharjoittelussa.


title: Käsipainot

text: Osansa välineen kehityshistoriasta kertoo sen nimi. Käsipainoa tarkoittava englannin kielen sana ”dumbbell” kehittyi Tudor-suvun aikaan Englannissa. Urheilijat käyttivät harjoituksissaan kirkonkelloja vahvistaakseen ylävartalonsa lihaksia. Kellot painoivat muutamista sadoista grammoista moniin kilogrammoihin asti. Kello () olisi nosteltaessa aiheuttanut kovaa melua, joten urheilijat ottivat siitä pois kielen. Tästä juontuu käsipainon nimitys "dumbbell" (). Kun voimailijat rupesivat valmistamaan omia käsipainojaan, he säilyttivät nimityksen, mutta muuttivat välineen muotoa. Käsipainojen levypainojen koot kasvoivat: Ne saattoivat painaa jopa kymmeniä kiloja. Levypainot täytettiin aluksi vedellä tai hiekalla.


title: Käsipainot

text: 1800-luvun alkupuolella vakiintui käsipainon nykyinen muoto, jossa on otekohdan kummallakin puolella levypainoja. Nykyisin käsipainoja on kahta päätyyppiä:


title: Johannes Bugenhagen

text: Johannes Bugenhagen (24. kesäkuuta 1485 Wollin, Taka-Pommeri – 20. huhtikuuta 1558 Wittenberg) oli saksalainen pappi, uskonpuhdistaja ja Martti Lutherin sielunhoitaja ja läheinen ystävä. Bugenhagen toi uskonpuhdistuksen Pohjois-Saksaan ja Tanskaan. Hän organisoi taitavasti kirkon hallinnon ja loi kyseisille alueille kestävän kirkkojärjestyksen. Lutherilta hän sai lempinimen tohtori Pommeri ().


title: Johannes Bugenhagen

text: Bugenhagen opiskeli humanistia aineita Greifswaldin yliopistossa, mutta ei kuitenkaan suorittanut akateemista tutkintoa. Pappisvihkimyksen jälkeen hän toimi saarnaajana, opettajana ja luennoitsijana eri puolilla Pommeria, muun muassa latinanopettajana Treptow an der Regassa (nykyinen Trzebiatów).


title: Johannes Bugenhagen

text: Aluksi Bugenhagen suhtautui hyvin kielteisesti Lutherin teologisiin pyrkimyksiin. Tutustuttuaan tarkemmin Lutherin kirjoituksiin hänestä kuitenkin tuli tämän vankkumaton tukija, ja hän muutti Lutherin lähelle Wittenbergiin. Myöhemmin elämänsä aikana Bugenhagen toimi muun muassa Wittenbergin seurakunnan pastorina ja luennoi kaupungin yliopistossa.


title: Johannes Bugenhagen

text: Bugenhagen vihki Lutherin avioon Katharina von Boran kanssa, kastoi heidän lapsensa ja saarnasi Lutherin hautajaisissa. Hän myös huolehti Lutherin perheestä tämän kuoleman jälkeen.


title: Johannes Bugenhagen

text: Johannes Bugenhagen on haudattu Wittenbergin kaupunginkirkkoon.


title: New Jersey Institute of Technology

text: New Jersey Institute of Technology (NJIT) on julkinen teknillinen korkeakoulu Newarkissa New Jerseyssä Yhdysvalloissa. Se tunnetaan erityisesti nanoteknologian ja polymeerien tutkimuksesta, minkä lisäksi se on yksi harvoista korkeakouluista, jotka tarjoavat kursseja videopelien kehittämisessä.


title: Hirvikoira

text: Hirvikoira on nimitys kymmenelle koirarodulle, joita käytetään pääasiassa hirvenmetsästykseen.


title: Madesjärven rautatieasema

text: Madesjärven rautatieasema () on rautatieliikennepaikka rataosalla . Liikennepaikka sijaitsee Kurikan kunnan Koskuen kylän Matehenperällä entisen Jalasjärven kunnan alueella, noin 104 kilometrin päässä Tampereen asemalta ja noin 55 kilometrin päässä Seinäjoen asemalta.


title: Madesjärven rautatieasema

text: Madesjärven asema on junien kohtauspaikka. Asemalla on vakituista tai kausiluonteista tavaraliikennettä.


title: Madesjärven rautatieasema

text: Tampere–Seinäjoki-rataa rakennettiin Jalasjärven alueella 1960-luvun alkupuolella. Madesjärven radanrakennustyömaalla oli mittaa 13 kilometriä. Pituudesta suunnilleen puolet sijaitsi Jalasjärven ja puolet Kihniön puolella. Työmaalla oli yli sata miestä töissä.


title: Platinapommi

text: Platinapommi () on vuonna 1931 ensi-iltansa saanut yhdysvaltalainen romanttinen komedia, jonka on ohjannut Frank Capra. Pääosissa näyttelevät Loretta Young, Robert Williams ja Jean Harlow. Sivuosissa ovat muiden muassa Reginald Owen ja Halliwell Hobbes.


title: Platinapommi

text: Käsikirjoituksesta vastasi Jo Swerling Harry Chandleen ja Douglas W. Churchillin tarinan pohjalta. "Platinapommi" on mustavalkoinen ja noin 90 minuutin, eli tunnin ja 30 minuutin mittainen. Se sai ensi-iltansa Yhdysvalloissa halloweenina 31. lokakuuta vuonna 1931. Columbia tuotti elokuvan.


title: Platinapommi

text: "Platinapommi" myös jäi Williamsin viimeiseksi elokuvaksi, sillä hän kuoli kolme päivää ensi-illan jälkeen 34-vuotiaana.


title: Puolanjahtikoira

text: Puolanjahtikoira ("Gończy polski)" on puolalainen koirarotu. Nimen alkuosa "gończy" vastaa täysin bulgarialaista sanaa "gonche" (vrt. "balgarsko gonche") ja balkanilaista sanaa "gonic" (vrt. "srpski gonic", "crnogorski planinski gonic"). Kaikki ne viittaavat ajokoiraan, mutta rotua ei silti tule sotkea tyypiltään huomattavasti erilaiseen puolanajokoiraan.


title: Puolanjahtikoira

text: Puolanjahtikoira muistuttaa paljon unkarilaista kopoa ja itävaltalaista tirolinajokoiraa. Se on matala ja kohtuullisen roteva- ja tiivisrakenteinen, mutta kuitenkin siro ajokoira. Rakenteesta käy ilmi kuinka hyvin se kykenee liikkumaan ja kuinka se tulee hyvin toimeen vuoristojen vaikeissa olosuhteissa. Luusto on vahva muttei raskas. Uroksen säkäkorkeus on 55-59 cm ja nartun 50-55 cm. Karvapeite voi olla: a) yksivärinen punainen b) ruskea tan-merkein c) black and tan.


title: Puolanjahtikoira

text: Tämä tasapainoinen ja lempeä koira on todella rohkea ja voi helposti todistaa sen. Se on älykäs ja helppo kouluttaa. Sen ei tule olla aggressiivinen, mutta kuitenkin vieraita kohtaan varautunut. Metsästyskoirana se on erinomainen.


title: Puolanjahtikoira

text: Rotu on kotoisin Puolan eteläosista. Ajokoirilla metsästystä kuvailtiin puolalaisessa kirjallisuudessa jo 13. vuosisadalla. Puola on aina ollut syvien metsien peittämä ja kookkaan riistan asuttama maa, missä ajokoira oli metsästäjän arvokas apuri. Ajokoirilla metsästys oli erittäin arvostettua puolalaisen aateliston keskuudessa, mikä todistetaan 14. vuosisadan kirjoituksissa.


title: Puolanjahtikoira

text: 16. vuosisadalla puolalaisia ajokoiria oli jo selkeästi kahta eri tyyppiä. 19. vuosisadan metsästyskirjallisuudessa on niistä yksityiskohtaisia kuvauksia: vuonna 1819 Jan Szytier (Poradnik Mysliwych) mainitsi raskaamman puolanajokoiran ("bracke") ja kevyemmän puolalaisen vainukoiran; vuonna 1821 W. Kozlowski kuvaili "Sylwan"-lehdessä molempia tyyppejä; Ignacy Bogatynskin erittäin yksityiskohtaista kuvausta voidaan pitää ensimmäisenä rotumääritelmänä.


title: Puolanjahtikoira

text: Ensimmäisen maailmansodan jälkeen vainukoira-tyyppiä eli puolanjahtikoiraa käytettiin yhä kotimaassaan metsästykseen itäisillä alueilla, mutta erityisesti huomattavan vaikeakulkuisten maastojen vuoristoissa. Podkarpaclen alueella kuuluisa puolalainen kynologi, Jozef Pawuslewicz metsästi sen avulla ja omistautui sen jalostamiselle. Hän kirjoitti ensimmäisen rotumääritelmän ja on hänen ansiotaan että Puolan kennelliitto virallisti rodun.


title: Boogie Nights

text: Boogie Nights on vuonna 1997 ensi-iltansa saanut yhdysvaltalainen draamaelokuva, jonka on ohjannut Paul Thomas Anderson. Elokuva kertoo tarinan yhdysvaltalaisen pornoteollisuuden ns. kulta-ajalta 1970-luvun lopulta. Juonessa on yhtymäkohtia todellisuuteen, esimerkiksi Mark Wahlbergin esittämä hahmo muistuttaa tosielämän pornonäyttelijä John Holmesia. Wahlbergin esittämä Eddie Adams ryhtyy pornoalalle ja ajautuu ennen pitkää kovien suorituspaineiden keskellä huumeriippuvuuteen.


title: Boogie Nights

text: Julianne Moore ja Burt Reynolds olivat rooleistaan Oscar-ehdokkaina, samoin kuin Anderson alkuperäiskäsikirjoituksestaan.


title: Boogie Nights

text: "The New York Timesin" kriitikot valitsivat "Boogie Nightsin" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Kusatsu

text: Kusatsu () on Japanin kaupunki Honshūn saarella Kansain alueella Shigan prefektuurissa. Se sijaitsee prefektuurin eteläosassa Biwajärven rannalla Ōtsun itäpuolella. Kusatsussa on 132 116 asukasta (vuonna 2017) ja sen pinta-ala on 67,82 neliökilometriä.


title: Kusatsu

text: Kusatsu sijaitsee historiallisten Tōkaidō- ja Nakasendō-teiden yhtymiskohdassa. Kaupunkioikeudet Kusatsulle myönnettiin vuonna 1954, kun siihen liitettiin viisi ympäristön kuntaa. Kaupunkia palvelevat JR Nishi-Nihonin Biwako-linja (osa Tōkaidō-päälinjaa) ja Kusatsu-linja. Luotijunayhteys Tōkaidō Shinkansen kulkee kaupungin läpi, mutta sillä ei ole Kusatsussa asemaa.


title: Kusatsu

text: Kusatsulla on viisi sisar- tai ystävyyskaupunkia:


title: Paattisten kirkko

text: Paattisten kirkko on Paattisten seurakunnan käytössä oleva kirkkorakennus Paattisilla Turussa. Kirkko rakennettiin vuonna 1909 lääninarkkitehti Helge Ranckenin suunnitelmien mukaan hirrestä. Turun seurakuntayhtymä peruskorjasi kirkon 1983, ja se on nykyään alkuperäisessä asussaan. Pohjamalliltaan kirkko on sisäviisteinen ristikirkko.


title: Paattisten kirkko

text: Paattisten ensimmäinen kirkko valmistui vuonna 1696. Nykyisen kirkon rakenteissa on paljon vanhan kirkon hirsiä. Myös vanhan kirkon sisustusta on nykyisessä kirkossa.


title: Paattisten kirkko

text: Kellotapuli on kirkkoa vanhempi, vuodelta 1813. Se on Mikael Piimäsen rakentama, mutta sen ulkoasua on muokattu paljon, samoin rakenteita tapulin sisällä. Tapulin kello on tilattu kellonvalaja Grönvaldilta Tukholmasta vuonna 1823. Kirkonkellon hankinnasta jäi rahaa jäljelle, ja niillä ostettiin kirkkoon empiretyylinen kaappikello vuonna 1826.


title: Paattisten kirkko

text: Alttaritaulu vuodelta 1920 on jäljennös Heinrich Hofmannin teoksesta "Kristus Getsemanessa", sen on maalannut Vihtori Ylinen. Urut on uusittu vuonna 2011, ne on rakentanut Urkurakentamo Veikko Virtanen. Urkufasadi sinkkipilleineen on kirkon ensimmäisistä uruista, jotka rakensi Kangasalan urkutehtaan Bror Axel Thulé.


title: Paattisten kirkko

text: Kirkon kolme kristallikruunua on saatu lahjoituksina. Vanhimman, empiretyylisen kruunun, paikallinen nuoriso osti Turusta vuonna 1840. Tieyhteydet olivat huonot, niinpä raskas kruunu kannettiin korennolla perille. Italialaistyylinen kruunu on 1800-luvun lopulta ja böömiläistyylinen kristallikruunu on lahjoitettu vuonna 1911. Kolme messinkistä kynttiläkruunua on hankittu alun perin vanhaan kirkkoon, vanhin kruunu on vuodelta 1723 ja kaksi muuta, keskenään identtistä kruunua, vuodelta 1730. Jälkimmäiset kruunut on ostettu Tukholmasta 87 kuparitaalarin kappalehintaan.


title: Paattisten kirkko

text: Naisten parvellä riippuvan votiivilaivan on veistänyt seurakunnan lukkari vuonna 1744.


title: Paattisten kirkko

text: Kirkossa on näytteillä myös morsiuskruunu vuodelta 1943. Se on Paattisten kirkossa vihittävien morsianten lainattavissa.


title: Paattisten kirkko

text: Kirkon sankarihautausmaan muistomerkin on suunnitellut Wolde Kuurna ja se on paljastettu vuonna 1950. Toisen tiedon mukaan muistomerkin suunnittelija on Vilho Aalto.